# ΠΑΡΑΡΤΗΜΑ Ε

# Σχέδιο Δικαιωμάτων Χρήσης Ραδιοφάσματος στη Ζώνη των 410-430 ΜΗz

Χορήγηση στην Εταιρεία με την Επωνυμία «……………………..» και το διακριτικό τίτλο «…………….», Δικαιώματος Χρήσης Ραδιοφάσματος στις ζώνες ραδιοσυχνοτήτων 410-430 MHz για την Εγκατάσταση, Λειτουργία και Εκμετάλλευση επίγειου δικτύου ηλεκτρονικών επικοινωνιών, και την παροχή διαθέσιμων στο κοινό Υπηρεσιών Ηλεκτρονικών Επικοινωνιών

**H Εθνική Επιτροπή Τηλεπικοινωνιών και Ταχυδρομείων (ΕΕΤΤ),**

Έχοντας υπόψη :

1. Το Ν.4727/2020 «Ψηφιακή Διακυβέρνηση (Ενσωμάτωση στην Ελληνική Νομοθεσία της Οδηγίας (ΕΕ) 2016/2102 και της Οδηγίας (ΕΕ) 2019/1024)-Ηλεκτρονικές Επικοινωνίες (Ενσωμάτωση στην Ελληνική Νομοθεσία της Οδηγίας (ΕΕ) 2018/1972) και άλλες διατάξεις» (ΦΕΚ 184/Α/23-09-2020), ιδίως τα άρθρα 109, 111, 112, 113, 115, 116, 120, 121, 127, 128, 129, 137, 138, 150, 153, 154, 155, 156, 157, 158, 159, 162, 163 και 165 αυτού, ως ισχύουν.
2. Το Ν.4070/2012 «Ρυθμίσεις Ηλεκτρονικών Επικοινωνιών, Μεταφορών, Δημοσίων Έργων και άλλες διατάξεις» (ΦΕΚ 82/Α/10-4-2012), ιδίως το άρθρο 12 αυτού, ως ισχύει.
3. Το Ν.3959/2011 «Προστασία του Ελεύθερου Ανταγωνισμού», (ΦΕΚ 93/Α/20-04-2011).
4. Την Οδηγία (ΕΕ) 2018/1972 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για τη θέσπιση του Ευρωπαϊκού Κώδικα Ηλεκτρονικών Επικοινωνιών,
5. Το ΠΔ 98/2017 «Εναρμόνιση της Ελληνικής Νομοθεσίας προς την Οδηγία 2014/53/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 (EE L 153/22.05.2014) σχετικά με την διαθεσιμότητα ραδιεοξοπλισμού στην αγορά και την κατάργηση της Οδηγίας 1999/5/ΕΚ» (ΦΕΚ 139/Α/2017).
6. Την Κοινή Απόφαση των Υπουργών Εθνικής Άμυνας και Ψηφιακής Πολιτικής, Τηλεπικοινωνιών και Ενημέρωσης αριθ. 93/Φ211/26-02-2019 «Έγκριση Εθνικού Κανονισμού Κατανομής Ζωνών Συχνοτήτων (ΕΚΚΖΣ)» (ΦΕΚ 751/Β/2019) όπως ισχύει.
7. Την υπ’ αριθμ. 8412/305/7-2-2002 «Απόφαση του Υπουργού Μεταφορών και Επικοινωνιών σχετικά με τον περιορισμό του αριθμού των Ειδικών Αδειών Δημόσιων Ψηφιακών Κινητών Υπηρεσιών TETRA» (ΦΕΚ 193/Β/2002)
8. την Απόφαση της ΕΕΤΤ 1011/1/18-10-2021 «Εισήγηση προς τον Υπουργό Επικρατείας για τον περιορισμό του αριθμού των δικαιωμάτων στη ζώνη ραδιοσυχνοτήτων 410-430 ΜHz»
9. Την Απόφαση της ΕΕΤΤ ΑΠ 262/107/9-9-2002 «Ειδικά μέτρα προστασίας των σταθμών εποπτείας του Εθνικού Συστήματος Διαχείρισης και Εποπτείας Φάσματος Ραδιοσυχνοτήτων από επιζήμιες παρενοχλήσεις» (ΦΕΚ 1262/Β/26-9-2002), όπως ισχύει.
10. Tην Απόφαση της ΕΕΤΤ ΑΠ 834/2/9-11-2017 «Κανονισμός Γενικών Αδειών» (ΦΕΚ 4262/Β/6-12-2017) όπως ισχύει.
11. Tην Απόφαση της ΕΕΤΤ 860/2/23-07-2018 «Κανονισμός Χρήσης και Χορήγησης Δικαιωμάτων Χρήσης Ραδιοφάσματος υπό Καθεστώς Γενικής Άδειας για την Παροχή Δικτύων ή/και Υπηρεσιών Ηλεκτρονικών Επικοινωνιών» (ΦΕΚ 3919/Β/10-09-2018) όπως ισχύει.
12. Tην Απόφαση της ΕΕΤΤ ΑΠ 1004/2/30-8-2021 “Κανονισμός Όρων Χρήσης Μεμονωμένων Ραδιοσυχνοτήτων ή Ζωνών Ραδιοσυχνοτήτων”, (ΦΕΚ 4471/Β/29-09-2021) όπως ισχύει.
13. Την Απόφαση της ΕΕΤΤ ΑΠ 957/1/24-9-2020 «Έγκριση Τεύχους Προκήρυξης για τη Χορήγηση Δικαιωμάτων Χρήσης Ραδιοφάσματος στις ζώνες ραδιοσυχνοτήτων των 410-430 MHz».
14. Την Απόφαση της EETT ΑΠ. ………………… με την οποία ανακηρύσσονται οι Υπερθεματιστές σύμφωνα με τη διαδικασία η οποία προβλέπεται στην υπ’ αριθμ. ………………. /……………….. Απόφαση της Ολομέλειας της ΕΕΤΤ.

Αποφασίζει:

Χορηγεί Δικαίωμα Χρήσης Ραδιοφάσματος στις ζώνες ραδιοσυχνοτήτων 410-430 MHz για την παροχή Δικτύων ή/και Υπηρεσιών Ηλεκτρονικών Επικοινωνιών, στην εταιρεία με την επωνυμία «…………» και το διακριτικό τίτλο «…………….», που εδρεύει ………………., με Αριθμό Μητρώου Ανωνύμων Εταιρειών (ΑΡ.Μ.Α.Ε) …………. και AΦM ……………… (εφεξής «ο Κάτοχος του Δικαιώματος Χρήσης Ραδιοφάσματος»), σύμφωνα με τους όρους που αναφέρονται στην παρούσα.

Άρθρο 1

Ορισμοί

Λέξεις ή φράσεις, οι οποίες χρησιμοποιούνται στην παρούσα Απόφαση, έχουν την έννοια η οποία τους αποδίδεται στο παρόν άρθρο, ή, στην περίπτωση που δεν αναφέρονται σε αυτό, στον Ν.4727/2020, όπως ισχύει και τη λοιπή νομοθεσία περί ηλεκτρονικών επικοινωνιών, ή, σε περίπτωση που δεν αναφέρονται σε αυτή, στο σχετικό δευτερογενές δίκαιο της Ευρωπαϊκής Ένωσης, ή, σε περίπτωση που δεν αναφέρονται σε αυτό, στο Διεθνή Κανονισμό Ραδιοεπικοινωνιών, όπως εκάστοτε ισχύει.

Ειδικότερα, οι ακόλουθοι όροι έχουν την έννοια η οποία τους αποδίδεται παρακάτω:

1. Δικαίωμα: το Δικαίωμα Χρήσης Ραδιοφάσματος, για τη Παροχή Δημόσιων Δικτύων ή/και Διαθέσιμων στο Κοινό Υπηρεσιών Ηλεκτρονικών Επικοινωνιών που χορηγείται δια της παρούσης
2. Διαθέσιμες στο κοινό Υπηρεσίες Ηλεκτρονικών Επικοινωνιών: οι Υπηρεσίες Ηλεκτρονικών Επικοινωνιών που παρέχονται στο κοινό
3. Ζώνη 410-430 MHz: Οι ζώνες ραδιοσυχνοτήτων 410-430 MHz
4. Εκπλειστηρίασμα: Η προσφορά που είχε υποβληθεί από τον Κάτοχο του Δικαιώματος Χρήσης Ραδιοφάσματος στη δημοπρασία για τη χορήγηση του Δικαιώματος σύμφωνα με το Τεύχος Προκήρυξης της δημοπρασίας, το οποίο εγκρίθηκε με την Απόφαση της ΕΕΤΤ ΑΠ …, και βάση της οποίας το Δικαίωμα κατακυρώθηκε στον Κάτοχο του Δικαιώματος Χρήσης Ραδιοφάσματος

Άρθρο 2

Αντικείμενο

1. Με την παρούσα χορηγείται στον Κάτοχο του Δικαιώματος Χρήσης Ραδιοφάσματος το δικαίωμα χρήσης του τμήματος του φάσματος ραδιοσυχνοτήτων που αναγράφεται στο Παράρτημα Α1 της παρούσας με σκοπό την εγκατάσταση, λειτουργία και εκμετάλλευση επίγειων συστημάτων παροχής υπηρεσιών ηλεκτρονικών επικοινωνιών στην ελληνική επικράτεια.
2. Ο Κάτοχος του Δικαιώματος Χρήσης Ραδιοφάσματος οφείλει να κάνει χρήση αυτού σύμφωνα με τους όρους της παρούσας Απόφασης και των Παραρτημάτων αυτής.
3. Πρόσωπα που ελέγχουν ή ελέγχονται από τον Κάτοχο του Δικαιώματος Χρήσης Ραδιοφάσματος και πρόσωπα τα οποία τελούν με αυτόν υπό τον έλεγχο της ίδιας εταιρείας ή ομίλου εταιρειών δύνανται, σε συνέχεια απλής γνωστοποίησης στην ΕΕΤΤ και χωρίς περαιτέρω διαδικασία έγκρισης, να κάνουν κοινή χρήση του φάσματος που αποκτά ο Κάτοχος του Δικαιώματος Χρήσης Ραδιοφάσματος με την παρούσα, σύμφωνα με τους αναφερόμενους σε αυτήν όρους και εφόσον λειτουργούν υπό καθεστώς Γενικής Άδειας στην Ελλάδα.

Άρθρο 3

Γεωγραφικά Όρια

Το παρόν Δικαίωμα Χρήσης Ραδιοφάσματος παρέχεται για ολόκληρη την Ελληνική Επικράτεια.

Άρθρο 4

Υποχρεώσεις του Κατόχου

1. Ο Κάτοχος του Δικαιώματος Χρήσης Ραδιοφάσματος υποχρεούται να συμμορφώνεται προς τις διατάξεις της κείμενης νομοθεσίας, και ιδίως του Κανονισμού Χρήσης και Χορήγησης Δικαιωμάτων Χρήσης Ραδιοφάσματος υπό Καθεστώς Γενικής Άδειας για την Παροχή Δικτύων ή/και Υπηρεσιών Ηλεκτρονικών Επικοινωνιών, και να χρησιμοποιεί τις ραδιοσυχνότητες του παρόντος Δικαιώματος, σύμφωνα με τις προϋποθέσεις και τους όρους του Κανονισμού Όρων Χρήσης Ραδιοσυχνοτήτων ή Ζωνών Ραδιοσυχνοτήτων όπως εκάστοτε ισχύει.
2. Ο Κάτοχος του Δικαιώματος Χρήσης Ραδιοφάσματος υποχρεούται, πέραν αυτού, να λάβει όλες τις διοικητικές άδειες, εξουσιοδοτήσεις ή εγκρίσεις, οι οποίες απαιτούνται για την εγκατάσταση του Δικτύου του, σύμφωνα με την κείμενη νομοθεσία και να τοποθετήσει τις εγκαταστάσεις του στους προσήκοντες χώρους.
3. Ο εξοπλισμός που χρησιμοποιεί ο Κάτοχος του Δικαιώματος Χρήσης Ραδιοφάσματος πρέπει να συμμορφώνεται με τις διατάξεις του Προεδρικού Διατάγματος 98/2017 και τη σχετική εκάστοτε ισχύουσα νομοθεσία, ώστε κάθε ραδιοηλεκτρική συσκευή να λειτουργεί σύμφωνα με τις προδιαγραφές που θέτει ο κατασκευαστής της.
4. Για κάθε ζήτημα διεθνούς συντονισμού, ο Κάτοχος του Δικαιώματος Χρήσης Ραδιοφάσματος οφείλει να συμμορφώνεται με αποφάσεις και υποδείξεις του αρμόδιου φορέα.

Άρθρο 5

Τεχνικοί και Λειτουργικοί Όροι

1. Ο Κάτοχος του Δικαιώματος Χρήσης Ραδιοφάσματος μπορεί να επιλέξει χωρίς περιορισμούς την τεχνολογία που επιθυμεί να χρησιμοποιήσει υπό την προϋπόθεση τήρησης των διατάξεων της παρούσης, εξασφαλίζοντας ταυτόχρονα ότι τα συστήματά του δε δημιουργούν παρεμβολές σε άλλους νόμιμους χρήστες του ραδιοφάσματος και παρέχουν κατάλληλη προστασία σε συστήματα παρακείμενων ζωνών του ραδιοφάσματος.
2. Σε περίπτωση που για την αποφυγή επιζήμιων παρεμβολών σε αδειοδοτημένα δίκτυα που λειτουργούν σε γειτονικές ζώνες, απαιτείται η δημιουργία ζωνών προστασίας, αυτές δημιουργούνται εντός της φασματικής περιοχής για την οποία έχει δικαίωμα ο εμπλεκόμενος πάροχος.
3. Ο Κάτοχος του Δικαιώματος Χρήσης Ραδιοφάσματος οφείλει να τηρεί τους τεχνικούς όρους που αναφέρονται στην απόφαση ECC/DEC/(19)02. Επιπρόσθετα, ισχύουν τα εξής:
4. Σε περίπτωση που η τεχνολογία που έχει επιλεχθεί είναι η τεχνολογία ευρυζωνικού εύρους καναλιού, ο κάτοχος του δικαιώματος οφείλει να διατηρεί, σύμφωνα και με τα οριζόμενα στην έκθεση ECC Report 283, guard band τουλάχιστον 300 kHz από τα όρια του φασματικού τμήματος, προκειμένου να εξασφαλιστεί ότι τα συστήματά του δε δημιουργούν παρεμβολές σε συστήματα παρακείμενων ζωνών του ραδιοφάσματος στα οποία λειτουργούν δίκτυα στενού εύρους καναλιού.
5. Σε περίπτωση που ο Κάτοχος του Δικαιώματος Χρήσης Ραδιοφάσματος επιθυμεί να υλοποιήσει δίκτυο LPWAN, οφείλει να τηρεί τα οριζόμενα στην έκθεση ECC Report 283.
6. Ο Κάτοχος του Δικαιώματος Χρήσης Ραδιοφάσματος οφείλει να συνεργάζεται με όλους τους Κατόχους Δικαιωμάτων στη ζώνη των 410-430 ΜΗz για την επίλυση τυχόν επιζήμιων παρεμβολών μεταξύ των δικτύων τους. Επίσης, οι κάτοχοι των Δικαιωμάτων έχουν την ευθύνη για το συντονισμό στα μεταξύ τους φασματικά όρια.

Άρθρο 6

Υποχρεώσεις Ανάπτυξης Δικτύου

1. Ο Κάτοχος του Δικαιώματος Χρήσης Ραδιοφάσματος αναλαμβάνει την υποχρέωση παροχής υπηρεσιών, εντός τριών (3) ετών από την έναρξη ισχύος του Δικαιώματος για την κάλυψη των γεωγραφικών περιοχών όπου κατοικεί τουλάχιστον το 60% του πληθυσμού της χώρας,
2. Ο Κάτοχος του Δικαιώματος Χρήσης Ραδιοφάσματος έχει την υποχρέωση, καθ’ όλη τη διάρκεια ισχύος του Δικαιώματος της παρούσης, να υποβάλλει στην ΕΕΤΤ ανά έτος (Ιανουάριο κάθε έτους) εκθέσεις ανάπτυξης και επέκτασης του Δικτύου του σε ηλεκτρονική μορφή. Η ΕΕΤΤ δύναται να καθορίζει τις λεπτομέρειες του περιεχομένου της έκθεσης καθώς και το μορφότυπο (format) αυτής.
3. Η ΕΕΤΤ διενεργεί ελέγχους αναφορικά με την πλήρωση των ως άνω υποχρεώσεων από τον Κάτοχο του Δικαιώματος Χρήσης Ραδιοφάσματος, οι οποίοι μπορούν να έχουν αμιγώς δειγματοληπτικό χαρακτήρα, και επιβάλλει κυρώσεις βάσει των εκάστοτε ισχυουσών διατάξεων της νομοθεσίας. Η πλήρωση των ως άνω υποχρεώσεων δύναται να τεκμαίρεται από στοιχεία που συλλέγονται με μετρήσεις στο πεδίο ή/και χρήση εργαλείων λογισμικού με βάση σχετικές διεθνείς συστάσεις και αναφορές. Η ΕΕΤΤ δύναται να ζητά από τον Κάτοχο την παροχή σχετικών στοιχείων, σε επαρκές επίπεδο λεπτομέρειας (όχι μεγαλύτερης από 100x100 μέτρα), για την τεκμηρίωση πλήρωσης των ως άνω υποχρεώσεων και να διενεργεί ελέγχους επί της ακρίβειας και ορθότητας αυτών, συμπεριλαμβανομένης της εφαρμοζόμενης μεθοδολογίας, ή / και να συλλέγει η ίδια στοιχεία. Για τους σκοπούς της παρούσης χρησιμοποιούνται τα γεωχωρικά και πληθυσμιακά στοιχεία που καθιστά διαθέσιμα η Ελληνική Στατιστική Αρχή (ΕΛΣΤΑΤ) και η ΕΕΤΤ δύναται να εκδώσει απόφαση στην οποία θα καθορίζεται κάθε σχετική με την υλοποίηση των ανωτέρω ελέγχων λεπτομέρεια.

Άρθρο 7

Έναρξη και Διάρκεια Ισχύος

1. Τα τμήματα ραδιοσυχνοτήτων του Δικαιώματος που χορηγείται με την παρούσα ισχύουν:

* από την Απόφαση ανακήρυξης των υπερθεματιστών μέχρι 10/7/2037 για το τμήμα ραδιοσυχνοτήτων Α1,
* από 11/7/2022 μέχρι 10/7/2037 για το τμήμα ραδιοσυχνοτήτων Α2

εκτός εάν το Δικαίωμα ανακληθεί ή ανασταλεί, κατά τα προβλεπόμενα στην κείμενη νομοθεσία.

1. Με αίτημα του Κατόχου προς την ΕΕΤΤ, που υποβάλλεται το νωρίτερο δύο (2) έτη και όχι αργότερα από ένα (1) έτος πριν την λήξη του Δικαιώματος Χρήσης Ραδιοφάσματος, η διάρκεια ισχύος του Δικαιώματος Χρήσης Ραδιοφάσματος δύναται να παραταθεί για πέντε (5) έτη, σύμφωνα με τις κείμενες διατάξεις, με τίμημα που θα καθορισθεί από την ΕΕΤΤ βάση νέας μελέτης αποτίμησης και το οποίο δεν θα υπερβαίνει το 50% του εκπλειστηριάσματος προσαυξημένο με τον πληθωρισμό που αντιστοιχεί στην ήδη διανυθείσα περίοδο των 14 ετών.

Άρθρο 8

Ανανέωση, Τροποποίηση, Αναστολή και Ανάκληση

1. Η ανανέωση, τροποποίηση, αναστολή, ανάκληση του παρόντος Δικαιώματος γίνεται σύμφωνα με τα προβλεπόμενα στην εκάστοτε κείμενη νομοθεσία.
2. Σε περίπτωση που ο Κάτοχος του Δικαιώματος Χρήσης Ραδιοφάσματος αδυνατεί κατά τη διάρκεια ισχύος του Δικαιώματος να παρέχει υπηρεσίες σύμφωνα με την παρούσα, η ΕΕΤΤ δύναται να αναστείλει ή ανακαλέσει το Δικαίωμα, κατόπιν ακροάσεως του Κατόχου σύμφωνα με τα Άρθρα 137 και 138 του Ν.4727/2020.
3. Σε περίπτωση ανάκλησης ή αναστολής του Δικαιώματος τέλη που καταβλήθηκαν για τη χορήγησή του δεν επιστρέφονται.

Άρθρο 9

Μεταβίβαση και Εκμίσθωση

Ο Κάτοχος του Δικαιώματος Χρήσης Ραδιοφάσματος δύναται να προβεί σε μεταβίβαση ή εκμίσθωση (χρονομίσθωση) του Δικαιώματος εν όλω ή εν μέρει, σύμφωνα με τις εκάστοτε ισχύουσες διατάξεις.

Άρθρο 10

Τέλη και Εγγύηση

1. **Συμψηφισμός Τελών**

Τα τέλη χρήσης του Δικαιώματος συμψηφίζονται με το εκπλειστηρίασμα το οποίο ανέρχεται σε ………………………………………………………………………… και καταβάλλεται τοις μετρητοίς εντός δέκα (10) ημερών από την ημερομηνία έκδοσης της Απόφασης της ΕΕΤΤ με την οποία ανακηρύσσονται Υπερθεματιστές, σε λογαριασμό που θα ανακοινώσει η ΕΕΤΤ.

1. **Καθυστέρηση Καταβολής του Εκπλειστηριάσματος και των Τελών**

Η μη προσήκουσα καταβολή του Εκπλειστηριάσματος αποτελεί λόγο αναστολής ή και ανάκλησης του δικαιώματος χρήσης ραδιοφάσματος και οδηγεί σε μερική ή ολική κατάπτωση της Εγγυητικής Επιστολής Καλής Εκτέλεσης. Σε περίπτωση αναστολής ή ανάκλησης του δικαιώματος χρήσης ραδιοφάσματος με οποιοδήποτε τρόπο, το μεν Εκπλειστηρίασμα που θα έχει καταβληθεί δεν θα επιστραφεί, το δε Εκπλειστηρίασμα που δεν θα έχει καταβληθεί και θα οφείλεται στο μέλλον θα καταστεί άμεσα ληξιπρόθεσμο και απαιτητό.

1. **Εγγύηση**

### Τύπος και περιεχόμενο

Για την πιστή τήρηση των υποχρεώσεων του Κατόχου του Δικαιώματος Χρήσης Ραδιοφάσματος, το παρόν χορηγείται υπό τον όρο κατάθεσης, πριν από την έκδοση του δικαιώματος χρήσης ραδιοφάσματος. Η εγγυητική επιστολή εκδίδεται από πιστωτικά ιδρύματα ή άλλους χρηματοπιστωτικούς οργανισμούς που λειτουργούν νόμιμα σε κράτη μέλη της Ευρωπαϊκής Ένωσης και έχουν σύμφωνα με την νομοθεσία των κρατών αυτών αυτό το δικαίωμα. Υπόδειγμα της Εγγυητικής Επιστολής Καλής Εκτέλεσης περιλαμβάνεται στο Παράρτημα Α2 το οποίο προσαρτάται στη παρούσα και αποτελεί αναπόσπαστο μέρος αυτής. Το ύψος της εγγυητικής επιστολής καλής εκτέλεσης ανέρχεται στο ποσό των εκατό χιλιάδων (€ 100.000) ευρώ.

Η εγγυητική καλής εκτέλεσης έχει διάρκεια μέχρι τουλάχιστον διακόσιες δέκα (210) ημέρες από τη λήξη: α) της εκάστοτε τρέχουσας φορολογικής χρήσης του Κατόχου των Δικαιωμάτων Χρήσης Ραδιοφάσματος υπό την προϋπόθεση ότι θα ανανεώνεται σε ετήσια βάση ή β) της διάρκειας ισχύος του Δικαιώματος Χρήσης Ραδιοφάσματος.

H εγγυητική επιστολή θα είναι ανέκκλητη, σε πρώτη ζήτηση και θα περιλαμβάνει δήλωση της εγγυήτριας Τράπεζας περί της ευθύνης της ως αυτοφειλέτη, δήλωση περί παραίτησης της Τράπεζας από όλες τις ενστάσεις, που προβλέπονται από τον Αστικό Κώδικα για τους εγγυητές καθώς και δήλωση περί καταβολής κάθε ποσού που καταπίπτει προς την EETT, μέσα σε τρεις εργάσιμες ημέρες.

### Κύρωση

Κάθε εγγυητική επιστολή του Κατόχου του Δικαιώματος Χρήσης Ραδιοφάσματος, η οποία δεν ανταποκρίνεται πλήρως σε όλους τους ανωτέρω όρους, θα θεωρείται ανυπόστατη και δύναται να αποτελεί λόγο ανάκλησης του δικαιώματος χρήσης ραδιοφάσματος.

### Περιπτώσεις Κατάπτωσης

Η εγγυητική επιστολή καταπίπτει:

α) Εάν ο Κάτοχος του Δικαιώματος Χρήσης Ραδιοφάσματος δεν ανταποκριθεί στις υποχρεώσεις του, στη σχετική Απόφαση της ΕΕΤΤ θα προσδιορίζεται και το μέτρο της κατάπτωσης (ολική ή μερική).

β) Σε περίπτωση που επιβληθεί πρόστιμο, σύμφωνα με την κείμενη νομοθεσία και αυτό δεν καταβληθεί εμπρόθεσμα. Η κατάπτωση αυτή αφορά ποσό ίσο με το ύψος του προστίμου και των τυχόν προσαυξήσεων.

### Κατάπτωση

α) Σε σχέση με τη δήλωση κατάπτωσης της εγγυητικής επιστολής προς την εγγυήτρια Τράπεζα, δεν απαιτείται προηγούμενη ακρόαση του Κατόχου του Δικαιώματος Χρήσης Ραδιοφάσματος είτε/και της εγγυήτριας Τράπεζας.

β) Σε περίπτωση κατάπτωσης η εγγυητική επιστολή αντικαθίσταται μέσα σε 30 ημέρες από την επομένη της κατάπτωσης. Εάν η προθεσμία αυτή παρέλθει άπρακτη, ανακαλούνται τα δικαιώματα χρήσης ραδιοφάσματος. H παρούσα διάταξη περί αντικατάστασης, ισχύει και σε κάθε περίπτωση προσωρινής αναστολής της κατάπτωσης ή/και προσωρινής αναστολής της πληρωμής της εγγυητικής επιστολής. H σχετική προθεσμία αρχίζει από την επομένη της σχετικής πράξης ή απόφασης.

γ) Τα ποσά των εγγυητικών επιστολών που τυχόν καταπίπτουν αποτελούν έσοδο της ΕΕΤΤ.

Άρθρο 11

Παραβάσεις

Σε κάθε περίπτωση παράβασης της κείμενης νομοθεσίας, ή/και των όρων του Δικαιώματος, επιβάλλονται οι κυρώσεις που προβλέπει η κείμενη νομοθεσία.

Άρθρο 12

Κοινοποιήσεις

Οποιοδήποτε έγγραφο απαιτείται ή επιτρέπεται να επιδοθεί σύμφωνα με την παρούσα θεωρείται ότι έχει δεόντως κοινοποιηθεί ή επιδοθεί, εφόσον έχει περιβληθεί τον έγγραφο τύπο, έχει επιδοθεί ιδιοχείρως επί αποδείξει ή έχει αποσταλεί με ηλεκτρονικό ταχυδρομείο ή με συστημένη επιστολή, και απευθύνεται στο νόμιμο παραλήπτη στη διεύθυνσή του, που παρατίθεται κατωτέρω (ή σε εκείνη τη διεύθυνση ή το πρόσωπο, που το ανωτέρω μέρος έχει ορίσει με γνωστοποίηση προς το άλλο μέρος, όπως διαλαμβάνεται στην παρούσα):

(i) εάν απευθύνεται προς την EETT, στο όνομα και τη διεύθυνση που θα έχει γνωστοποιηθεί εγγράφως στον Κάτοχο του Δικαιώματος Χρήσης Ραδιοφάσματος από την EETT,

(ii) εάν απευθύνεται προς τον Κάτοχο του Δικαιώματος Χρήσης Ραδιοφάσματοςστον εκπρόσωπο επικοινωνίας με την ΕΕΤΤ που ορίζει με τη δήλωση καταχώρησης Γενικών Αδειών και έχει καταχωρηθεί στο Μητρώο Παρόχων, Δικτύων και Υπηρεσιών Ηλεκτρονικών Επικοινωνιών της ΕΕΤΤ.

Άρθρο 13

Εφαρμοστέο Δίκαιο – Δωσιδικία

Το Δικαίωμα Χρήσης Ραδιοφάσματος που χορηγείται με την παρούσα Απόφαση, θα διέπεται από και θα ερμηνεύεται σύμφωνα με το Ελληνικό Δίκαιο, αποκλειστικά δε αρμόδια για την επίλυση οποιασδήποτε διαφοράς της οποίας δεν επιλαμβάνεται η ΕΕΤΤ σύμφωνα με το άρθρο 134 και τη διαδικασία των άρθρων 137 και 138 του Ν.4727/2020 όπως ισχύουν, θα είναι τα Δικαστήρια της Αθήνας.

Άρθρο 14

Γλώσσα

Όλα τα έγγραφα που ανταλλάσσει ο Κάτοχος του Δικαιώματος Χρήσης Ραδιοφάσματος με τις Ελληνικές Αρχές συντάσσονται αποκλειστικά στην Ελληνική γλώσσα. Το Ελληνικό κείμενο της παρούσας και οποιουδήποτε άλλου εγγράφου υπερισχύει οποιασδήποτε μετάφρασης.

Άρθρο 15

Παραρτήματα

Προσαρτώνται και αποτελούν αναπόσπαστο μέρος της παρούσας τα ακόλουθα Παραρτήματα:

|  |  |
| --- | --- |
| Παράρτημα Α1: | Τμήματα Ραδιοσυχνοτήτων Δικαιώματος |
| Παράρτημα Α2: | Εγγυητική Επιστολή |

**ΠΑΡΑΡΤΗΜΑ Α1**

Τμήμα Ραδιοσυχνοτήτων ΔΙΚΑΙΩΜΑΤΟΣ

Στο Κάτοχο του Δικαιώματος Χρήσης Ραδιοσυχνοτήτων χορηγείται το δικαίωμα χρήσης του ακόλουθου τμήματος ραδιοσυχνοτήτων:

|  |
| --- |
| **Τμήμα Ραδιοσυχνοτήτων** |
| ΧΧΧ-ΥΥΥ MHz ζευγάρι με ΧΧΧ-ΥΥΥ MHz |

Εκπομπή Σταθμών βάσης στις ζώνες XXX-YYY MHz (άνω ζώνες).

**ΠΑΡΑΡΤΗΜΑ Α2**

ΕΓΓΥΗΤΙΚΗ ΕΠΙΣΤΟΛΗ καλησ εκτελεσησ

ΤΡΑΠΕΖΑ ............................ Α.Ε.

Προς:

Εθνική Επιτροπή Τηλεπικοινωνιών και Ταχυδρομείων

Λεωφ. Κηφισίας 60,

151 25 Μαρούσι, Αττική

........ ........ .................. 2022..

ΕΓΓΥΗΤΙΚΗ ΕΠΙΣΤΟΛΗ ΑΡΙΘΜ. \*\*\*\*\*\*\*\* ΓΙΑ ………… Ευρώ (…………………… Ευρώ)

Κύριοι,

Με την παρούσα εγγυόμαστε ανέκκλητα και ανεπιφύλακτα, παραιτούμενοι από το ευεργέτημα της διζήσεως, υπέρ της …………. (νομική μορφή) εταιρείας με την επωνυμία ................., η οποία εδρεύει στην .........., οδός ................ αριθ. ......., με ΑΦΜ ................ (ΔΟΥ ……………………….) και Αριθμό Μητρώου Εταιρειών ..............., μέχρι του ποσού των εκατό χιλιάδων (€ 100.000) ευρώ, στο οποίο και μόνο περιορίζεται η υποχρέωσή μας, για την από την παραπάνω εταιρεία καλή και πιστή τήρηση όλων των υποχρεώσεών της που απορρέουν από το χορηγούμενο με την υπ’ αριθμ. ……. Απόφαση της ΕΕΤΤ, δικαίωμα χρήσης ραδιοφάσματος στη ζώνη 410-430 MHz και σύμφωνα με τους όρους που προβλέπονται στο ανωτέρω Δικαίωμα Χρήσης και στον Κανονισμό Γενικών Αδειών, όπως αυτό θα ισχύει, συμπεριλαμβανομένων και των τυχόν μελλοντικών τροποποιήσεων του. Θα τηρούμε στη διάθεσή σας το παραπάνω ποσό, το οποίο θα σας καταβάλουμε, ολικά ή μερικά, σε πρώτη ζήτηση από εσάς, χωρίς να δικαιούμαστε να προβάλουμε οποιαδήποτε ένσταση ή αντίρρηση, μέσα σε τρεις (3) εργάσιμες ημέρες από την έγγραφη δήλωσή σας περί μερικής ή ολικής κατάπτωσης, υπό τον όρο της ταυτόχρονης επιστροφής σε εμάς της παρούσας, σε περίπτωση ολικής κατάπτωσής της. Σε περίπτωση μερικής ή τμηματικής κατάπτωσης της παρούσας, αυτή θα ισχύει για το υπόλοιπο ποσό και με τους ίδιους όρους που αναφέρονται σε αυτήν.

Η παρούσα είναι ανέκκλητη, αφορά την παραπάνω και μόνο αιτία και ισχύει το αργότερο σε κάθε περίπτωση μέχρι την \_\_\_\_\_\_\_\_\_\_\_\_, οπότε και θα καταστεί άκυρη είτε έχει επιστραφεί το σώμα της είτε όχι και δεν θα γεννά καμία υποχρέωση για εμάς, εφόσον δεν έχετε εγγράφως ζητήσει την ολική ή μερική κατάπτωσή της πριν από την πάροδο της διάρκειας ισχύος της.

Η παρούσα σύμβαση διέπεται από το Ελληνικό Δίκαιο και η Τράπεζά μας αποδέχεται την αρμοδιότητα των δικαστηρίων της Αθήνας.

Τέλος, βεβαιώνουμε ότι το ποσό της παρούσας εγγύησης δεν υπερβαίνει το όριο που έχει ταχθεί από τον Νόμο για την Τράπεζά μας.

Με τιμή,