**Δημοπρασία για τη**

**Χορήγηση Δικαιωμάτων Χρήσης Ραδιοφάσματος**

**στη ζώνη των 410-430 MHz**

**Τεύχος Προκήρυξης**

Μαρούσι, Δεκέμβριος 2021

Εθνική Επιτροπή Τηλεπικοινωνιών και Ταχυδρομείων

***Διατάξεις που διέπουν το παρόν Τεύχος Προκήρυξης***

### Η παρούσα προκήρυξη διαγωνισμού, διέπεται από τις εξής διατάξεις:

1. Το Ν.4727/2020 «Ψηφιακή Διακυβέρνηση (Ενσωμάτωση στην Ελληνική Νομοθεσία της Οδηγίας (ΕΕ) 2016/2102 και της Οδηγίας (ΕΕ) 2019/1024)-Ηλεκτρονικές Επικοινωνίες (Ενσωμάτωση στην Ελληνική Νομοθεσία της Οδηγίας (ΕΕ) 2018/1972) και άλλες διατάξεις» (ΦΕΚ 184/Α/23-09-2020), ιδίως τα άρθρα 109, 111, 112, 113, 115, 116, 120, 121, 127, 128, 129, 137, 138, 150, 153, 154, 155, 156, 157, 158, 159, 163 και 165.
2. Το Ν.4070/2012 «Ρυθμίσεις Ηλεκτρονικών Επικοινωνιών, Μεταφορών, Δημοσίων Έργων και άλλες διατάξεις» (ΦΕΚ 82/Α/10-4-2012), ιδίως το άρθρο 12.
3. Tο ν.3959/2011 «Προστασία του ελεύθερου ανταγωνισμού», (Α’ 93).
4. Την Οδηγία (ΕΕ) 2018/1972 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για τη θέσπιση του Ευρωπαϊκού Κώδικα Ηλεκτρονικών Επικοινωνιών.
5. Tην Απόφαση του Ευρωπαϊκού Κοινοβουλίου και του Συμβουλίου 243/2012/ΕΕ της 14ης Μαρτίου 2012 σχετικά με την καθιέρωση πολυετούς προγράμματος πολιτικής για το ραδιοφάσμα.
6. Την Κοινή Υπουργική Απόφαση αριθ. 93/Φ.211/26-0-2-2019 «Έγκριση Εθνικού Κανονισμού Κατανομής Ζωνών Συχνοτήτων (ΕΚΚΖΣ)» (Β’ 751) όπως ισχύει.
7. Την Υπουργική Απόφαση αριθ. Οικ 45125 ΕΞ 2021 «Περιορισμός του Αριθμού Δικαιωμάτων Χρήσης Ραδιοφάσματος στη ζώνη ραδιοσυχνοτήτων 410-430 MHz» (6094/B’ /2021).
8. Την υπ’ αριθμ. 8412/305/7-2-2002 «Απόφαση του Υπουργού Μεταφορών και Επικοινωνιών σχετικά με τον περιορισμό του αριθμού των Ειδικών Αδειών Δημόσιων Ψηφιακών Κινητών Υπηρεσιών TETRA» (Β’ 193).
9. Την Απόφαση της ΕΕΤΤ 1011/1/18-10-2021 «Εισήγηση προς τον Υπουργό Επικρατείας για τον περιορισμό του αριθμού των δικαιωμάτων στη ζώνη ραδιοσυχνοτήτων 410-430 ΜHz».
10. Την απόφαση της ΕΕΤΤ ΑΠ 991/004/17-5-2021 «Κανονισμός Γενικών Αδειών» (Β’ 2265), όπως τροποποιήθηκε με την απόφαση της ΕΕΤΤ ΑΠ 999/2/12-7-2021, (B’ 3530).
11. Την Απόφαση της ΕΕΤΤ ΑΠ 860/2/23-07-2018 «Κανονισμός Χρήσης και Χορήγησης Δικαιωμάτων Χρήσης Ραδιοσυχνοτήτων υπό Καθεστώς Γενικής Άδειας για την Παροχή Δικτύων ή/και Υπηρεσιών Ηλεκτρονικών Επικοινωνιών», (Β’ 3919).
12. Την Απόφαση της ΕΕΤΤ ΑΠ 1004/2/30-8-2021 «Κανονισμός Όρων Χρήσης Μεμονωμένων Ραδιοσυχνοτήτων ή Ζωνών Ραδιοσυχνοτήτων» (ΦΕΚ 4471/Β/29-09-2021) όπως ισχύει.
13. Την Απόφαση της ΕΕΤΤ ΑΠ 448/198/21-7-2007 “Προσαρμογή της Απόφασης της ΕΕΤΤ ΑΠ 258/1/11-7-2002 «Χορήγηση στην Εταιρεία με την επωνυμία «Οργανισμός Τηλεπικοινωνιών της Ελλάδος (Ο.Τ.Ε. Α.Ε.)» και το διακριτικό τίτλο «ΟΤΕ Α.Ε.» Ειδικής Άδειας για την εγκατάσταση, λειτουργία και εκμετάλλευση Δημόσιου Τηλεπικοινωνιακού Δικτύου Κινητών Επικοινωνιών TETRA και για την παροχή Δημόσιων Ψηφιακών Κινητών Υπηρεσιών TETRA», στις διατάξεις του Ν.3431/2006”.
14. Την Απόφαση της ΕΕΤΤ ΑΠ 838/7/14-12-2017 «Παράταση της διάρκειας του Δικαιώματος Χρήσης Ραδιοσυχνοτήτων που χορηγήθηκε στην Εταιρεία με την επωνυμία «Οργανισμός Τηλεπικοινωνιών της Ελλάδος (Ο.Τ.Ε. Α.Ε.)» και το διακριτικό τίτλο «ΟΤΕ Α.Ε.» με την Απόφαση της ΕΕΤΤ ΑΠ 448/198/21-7-2007» με την οποία το υπό (12) Δικαίωμα Χρήσης Ραδιοσυχνοτήτων παρατάθηκε μέχρι τις 10-7-2020.
15. Tην Απόφαση της EETT ΑΠ 375/10/16-2-2006 «Κανονισμός Διαδικασίας Δημόσιας Διαβούλευσης» (ΦΕΚ 314/B/16-3-2006).
16. Την Απόφαση της ΕΕΤΤ ΑΠ 920/7/23-12-2019 «Κείμενο Δημόσιας Διαβούλευσης Αναφορικά με τη Χορήγηση Δικαιωμάτων Χρήσης Ραδιοσυχνοτήτων στη ζώνη 410-430 MHz».
17. Την Έγκριση του Υπουργού Ψηφιακής Πολιτικής, Τηλεπικοινωνιών και Ενημέρωσης με αρ. πρωτ. 1883/Ε/13-3-2020 «Διενέργεια δημόσιας διαβούλευσης αναφορικά με τη χορήγηση Δικαιωμάτων Χρήσης Ραδιοσυχνοτήτων στη ζώνη 410-430 MHz» με το οποίο εγκρίθηκε η υπό (15) Δημόσια Διαβούλευση.
18. Την Απόφαση της ΕΕΤΤ ΑΠ 949/1/27-7-2020 «Παράταση της διάρκειας του Δικαιώματος Χρήσης Ραδιοσυχνοτήτων που χορηγήθηκε στην Εταιρεία με την επωνυμία «Οργανισμός Τηλεπικοινωνιών της Ελλάδος (Ο.Τ.Ε. Α.Ε.)» και το διακριτικό τίτλο «ΟΤΕ Α.Ε.» με την Απόφαση της ΕΕΤΤ ΑΠ 448/198/21-7-2007 η διάρκεια του οποίου παρατάθηκε με την απόφαση της ΕΕΤΤ 838/7/14-12-2017» με την οποία το υπό (12) Δικαίωμα Χρήσης Ραδιοσυχνοτήτων παρατάθηκε μέχρι τις 10-7-2022.
19. Το γεγονός ότι από την απόφαση αυτή δεν δημιουργείται δαπάνη σε βάρος του κρατικού προϋπολογισμού.
20. Κατά τα λοιπά το παρόν διέπεται από την κείμενη ελληνική και κοινοτική νομοθεσία.

**ΠΕΡΙΕΧΟΜΕΝΑ**

1. ΕΙΣΑΓΩΓΗ 7

2. ΧΡΗΣΙΜΟΠΟΙΟΥΜΕΝΟΙ ΟΡΟΙ 7

3. ΕΠΙΤΕΛΙΚΗ ΣΥΝΟΨΗ 11

3.1. Τα Δικαιώματα Χρήσης Ραδιοφάσματος 11

3.2. Διάρκεια ισχύος των δικαιωμάτων χρήσης 11

3.3. Τιμή εκκίνησης 12

3.4. Δικαιώματα 12

3.5. Σύνοψη διαδικασίας χορήγησης 13

3.6. Όροι πληρωμής 13

3.7. Χρονοδιάγραμμα διαδικασίας 14

4. ΚΑΝΟΝΕΣ ΔΙΕΞΑΓΩΓΗΣ ΤΗΣ ΔΗΜΟΠΡΑΣΙΑΣ 15

4.1. Περιορισμοί στο ιδιοκτησιακό καθεστώς 15

4.2. Αλλαγές στη Σύνθεση των Υποψηφίων Ομάδων 15

4.3. Κανόνες Εμπιστευτικότητας και Ανταγωνισμού 16

4.4. Υποβολή Εσφαλμένων ή Παραπλανητικών Πληροφοριών 17

4.5. Υποχρέωση ενημέρωσης την ΕΕΤΤ για ενδεχόμενα λάθη ή παραλείψεις 17

4.6. Παραβίαση των όρων διεξαγωγής της Δημοπρασίας και Κυρώσεις 17

4.7. Διαδικασία Επιβολής Κυρώσεων 18

5. ΥΠΟΒΟΛΗ ΦΑΚΕΛΟΥ ΣΥΜΜΕΤΟΧΗΣ ΚΑΙ ΑΡΧΙΚΗΣ ΠΡΟΣΦΟΡΑΣ 20

5.1. Δικαιούχοι Υποβολής Αιτήσεως Συμμετοχής 20

5.2. Απόσυρση πριν από την Ημερομηνία Εκκίνησης της Δημοπρασίας 21

6. ΠΡΟΕΠΙΛΟΓΗ ΤΩΝ ΥΠΟΨΗΦΙΩΝ 22

6.1. Ημερομηνίες 22

6.2. Αξιολόγηση και Προεπιλογή 22

6.3. Ανακοίνωση επιλεγέντων Συμμετεχόντων και αποστολή των Δελτίων Συμμετοχής στην Δημοπρασία 24

6.4. Ανακοίνωση επιλεγέντων Συμμετεχόντων και αποστολή των Δελτίων Συμμετοχής στην Δημοπρασία Συμπληρωματικές πληροφορίες 25

7. ΔΙαδικασια χορηγησησ 26

7.1. Διενέργεια Πρώτου Σταδίου 26

7.2. Διενέργεια Δεύτερου Σταδίου 26

8. ΔΙΑΔΙΚΑΣΙΑ ΔΗΜΟΠΡΑΣΙΑΣ ΠΟΛΛΑΠΛΩΝ ΓΥΡΩΝ 27

8.1. Προετοιμασία για τη Δημοπρασία 27

8.2. Περιορισμοί που αφορούν τους Συμμετέχοντες κατά τη διαδικασία υποβολής προσφορών κατά τη Δημοπρασία. 27

8.3. Μέθοδος Δημοπρασίας 28

8.4. Αποτελέσματα Γύρων και ειδοποίηση για τον επόμενο Γύρο 29

8.5. Ελάχιστη προσφορά 30

8.6. Ισοπαλία 30

8.7. Έγκυρες Προσφορές 30

8.8. Αριθμός Γύρων ανά ημέρα 31

8.9. Ημέρες Διακοπής 31

8.10. Αναστολή, Ματαίωση και Επανεκκίνηση της Δημοπρασίας 31

8.11. Διακοπή και Επανεκκίνηση Γύρου της Δημοπρασίας 31

8.12. Τιμή Εκκίνησης 32

8.13. Εναλλακτικός χώρος και χρόνος Δημοπρασίας 32

8.14. Προσδιορισμός Θέσης των Τμημάτων Ραδιοφάσματος στις προς Διάθεση Φασματικές Περιοχές 32

8.15. Διαδικασίες μετά τον Τελευταίο Γύρο 33

9. ΧΟΡΗΓΗΣΗ ΔΙΚΑΙΩΜΑΤΟΣ ΧΡΗΣΗΣ 34

9.1. Εισαγωγή 34

9.2. Υποχρεώσεις των Υπερθεματιστών 34

9.3. Χορήγηση του Δικαιώματος στον Υπερθεματιστή 34

9.4. Δυνατότητα Κοινής Χρήσης Φάσματος και Μεταβίβασης και Παραχώρησης των Δικαιωμάτων Χρήσης Ραδιοφάσματος 35

9.5. Επιστροφή Εγγυητικών Επιστολών στους Συμμετέχοντες 35

9.6. Άσκηση δικαιώματος Παράτασης για 5 έτη 35

ΠΑΡΑΡΤΗΜΑ A: Οδηγίες συμπλήρωσης της Αίτησης Συμμετοχής

ΠΑΡΑΡΤΗΜΑ Β: Υπόδειγμα Εγγυητικών Επιστολών

ΠΑΡΑΡΤΗΜΑ Γ: Σύμβαση Παραχώρησης

ΠΑΡΑΡΤΗΜΑ Δ: Υπόδειγμα Εντύπου Αίτησης για την χορήγηση ενός Τμήματος Ραδιοφάσματος

ΠΑΡΑΡΤΗΜΑ Ε: Σχέδιο Δικαιώματος Χρήσης Ραδιοφάσματος

# ΕΙΣΑΓΩΓΗ

Αντικείμενο του παρόντος Τεύχους Προκήρυξης είναι ο ακριβής καθορισμός της διαδικασίας για τη χορήγηση, μέσω δημοπρασίας, έως δύο (2) δικαιωμάτων χρήσης ραδιοφάσματος στη ζώνη 410-430 MHz.

Στο παρόν Τεύχος Προκήρυξης περιγράφονται λεπτομερώς οι κανόνες διεξαγωγής της δημοπρασίας (κεφάλαιο 4) καθώς και τα στάδια της διαδικασίας που είναι τα εξής:

1. Υποβολή των Φακέλων Αιτήσεων Συμμετοχής, όπως παρουσιάζεται στο κεφάλαιο 5.
2. Προεπιλογή των υποψηφίων όπως παρουσιάζεται στο κεφάλαιο 6.
3. Διεξαγωγή της Δημοπρασίας και ανακοίνωση των Υπερθεματιστών όπως παρουσιάζεται στα κεφάλαια 7 και 8.
4. Καταβολή εκπλειστηριάσματος, σύναψη σύμβασης και χορήγηση του δικαιώματος χρήσης ραδιοφάσματος όπως παρουσιάζεται στο κεφάλαιο 9.

Στα Παραρτήματα περιλαμβάνονται το έντυπο Αίτησης Συμμετοχής στη διαδικασία και οι οδηγίες συμπλήρωσής του, υποδείγματα απαιτούμενων Εγγυητικών Επιστολών, υπόδειγμα εντύπου αίτησης δέσμευσης τμημάτων ραδιοφάσματος, σχέδια των Δικαιωμάτων Χρήσης Ραδιοφάσματος και υπόδειγμα της Σύμβασης που θα υπογραφεί με τους Υπερθεματιστές τηρουμένων των λοιπών διατάξεων του παρόντος Τεύχους Προκήρυξης.

### Διευκρινίσεις

Το Τεύχος Προκήρυξης είναι διαθέσιμο στο δικτυακό τόπο της ΕΕΤΤ (<http://www.eett.gr>).

Οι ενδιαφερόμενοι δύνανται να ζητούν μέσω ηλεκτρονικού ταχυδρομείου, ([400@eett.gr](mailto:400@eett.gr)) διευκρινίσεις σχετικά με το παρόν Τεύχος Προκήρυξης μέχρι και πέντε ημέρες πριν την ημερομηνία υποβολής αιτήσεων συμμετοχής στην διαδικασία. Οι απαντήσεις θα δημοσιεύονται στο Δικτυακό Τόπο της ΕΕΤΤ (<http://www.eett.gr>) χωρίς να αναφέρεται η ταυτότητα του αιτούντος τη διευκρίνηση.

Αποτελεί ευθύνη των ενδιαφερομένων η εξασφάλιση της επικοινωνίας με την ΕΕΤΤ κατά τη διαδικασία παροχής διευκρινίσεων επί του Τεύχους Προκήρυξης. Η ΕΕΤΤ πέραν της δημοσίευσης στο δικτυακό της τόπο, θα εξασφαλίζει την κοινοποίηση των απαντήσεων/διευκρινίσεων, μόνον σε εκείνους τους ενδιαφερόμενους που έχουν αποστείλει εγγράφως μέσω ηλεκτρονικού ταχυδρομείου στη διεύθυνση 400@eett.gr στην ΕΕΤΤ πλήρη στοιχεία επικοινωνίας ήτοι:

* Στοιχεία υπευθύνου για την επικοινωνία
* Ηλεκτρονική διεύθυνση

# ΧΡΗΣΙΜΟΠΟΙΟΥΜΕΝΟΙ ΟΡΟΙ

Οι όροι που χρησιμοποιούνται στο παρόν Τεύχος Προκήρυξης έχουν την έννοια η οποία περιγράφεται παρακάτω, εκτός εάν αυτή προκύπτει διαφορετική από την περιφραστική διατύπωση.

1. **“Αδρανής Συμμετέχων”.**  Είναι ο Πλειοδότης ο οποίος σύμφωνα με τους όρους του παρόντος Τεύχους Προκήρυξης δεν υποβάλλει Προσφορά σε συγκεκριμένο Γύρο.
2. **“Αίτηση Συμμετοχής στη Δημοπρασία”**. Είναι η αίτηση την οποία πρέπει να καταθέσει κάποιος για να συμμετάσχει στην Δημοπρασία.
3. **“Γύρος Δημοπρασίας”.** Εννοείται κάθε γύρος της Δημοπρασίας που αρχίζει την ώρα που καθορίζεται από την ΕΕΤΤ και περατώνεται με την ανακοίνωση των Προσφορών των Συμμετεχόντων.
4. **“Δελτίο Συμμετοχής στη Δημοπρασία”.** Είναι το δελτίο που θα εκδώσει η ΕΕΤΤ προς όλους τους προεπιλεγέντες για να συμμετάσχουν στην Δημοπρασία.
5. **“Δικαίωμα Προσωρινής Αποχής”.** Ορίζεται ως η δυνατότητα που δίνεται στους Συμμετέχοντες στη Δημοπρασία να μην υποβάλλουν Προσφορά σε ορισμένο Γύρο της Δημοπρασίας παρότι δεν είναι Πλειοδότες. Το δικαίωμα αυτό μπορεί να εξασκηθεί μέχρι έξι (6) φορές. Ο αριθμός αυτός μπορεί να μειωθεί εάν κατά την διάρκεια της Δημοπρασίας ο Συμμετέχων υποπέσει σε παράβαση και του επιβληθεί η μείωση αυτή ως Κύρωση.
6. **“Εγγυητική Επιστολή Καλής Εκτέλεσης”.** Είναι η εγγυητική επιστολή την οποία καταθέτει ο κάθε Υπερθεματιστής για να του χορηγηθεί το αντίστοιχο Δικαίωμα Χρήσης Ραδιοφάσματος. Η εγγυητική εκδίδεται από πιστωτικά ιδρύματα ή άλλους χρηματοπιστωτικούς οργανισμούς που λειτουργούν νόμιμα σε κράτη μέλη της Ευρωπαϊκής Ένωσης και έχουν σύμφωνα με την νομοθεσία των κρατών αυτών αυτό το δικαίωμα. Υπόδειγμα της Εγγυητικής Επιστολής Καλής Εκτέλεσης περιλαμβάνεται στο Παράρτημα Ε του παρόντος. Η εγγυητική επιστολή καλής εκτέλεσης για κάθε Δικαίωμα Χρήσης Ραδιοφάσματος ανέρχεται σε ποσό των εκατό χιλιάδων (€ 100.000) ευρώ. Η εγγυητική καλής εκτέλεσης έχει διάρκεια μέχρι τουλάχιστον διακόσιες δέκα (210) ημέρες από τη λήξη: α) της εκάστοτε τρέχουσας φορολογικής χρήσης του Κατόχου των Δικαιωμάτων Χρήσης Ραδιοφάσματος υπό την προϋπόθεση ότι θα ανανεώνεται σε ετήσια βάση ή β) της διάρκειας ισχύος του Δικαιώματος Χρήσης Ραδιοφάσματος.
7. **“Εγγυητική Επιστολή Συμμετοχής”.** Αναφέρεται στην Εγγυητική Επιστολή που πρέπει να κατατεθεί μαζί με την Αίτηση Συμμετοχής στη Δημοπρασία. Είναι ύψους διακοσίων χιλιάδων ευρώ (€ 200.000,00). Η εγγυητική εκδίδεται από πιστωτικά ιδρύματα ή άλλους χρηματοπιστωτικούς οργανισμούς που λειτουργούν νόμιμα σε κράτη μέλη της Ευρωπαϊκής Ένωσης και έχουν σύμφωνα με την νομοθεσία των κρατών αυτών, αυτό το δικαίωμα. Υπόδειγμα της Εγγυητικής Επιστολής Συμμετοχής περιλαμβάνεται στο Παράρτημα B του παρόντος. Η Εγγυητική Επιστολή Συμμετοχής ισχύει μέχρι και 60 ημέρες από την Ανακοίνωση των Υπερθεματιστών από την ΕΕΤΤ, δηλαδή μέχρι τις 10 Ιουνίου 2022. Σε περίπτωση μετάθεσης της αρχικώς ορισθείσας ημερομηνίας ανακήρυξης του Υπερθεματιστή, ο Συμμετέχων θα πρέπει να προνοήσει για την έγκαιρη παράταση της χρονικής διάρκειας της εγγυητικής επιστολής που έχει καταθέσει.
8. **“Εκπλειστηρίασμα”.** Είναι η μέγιστη Προσφορά κατά τον Τελευταίο Γύρο για κάθε Τμήμα Ραδιοφάσματος και αποτελεί το ποσό που πρέπει να καταβληθεί για την χορήγηση του.
9. **“Έλεγχος Προσώπων”.** Νοείται η δυνατότητα άσκησης ελέγχου επί μιας επιχείρησης σύμφωνα με το άρθρο 6 του Νόμου 3959/2011 όπως ισχύει, καθώς και το σχετικό εθνικό και ευρωπαϊκό - ενωσιακό δίκαιο.
10. **“Εμπιστευτικές Πληροφορίες”.** Ως τέτοιες νοούνται όλες οι πληροφορίες, οποιασδήποτε φύσης, που αφορούν κάποιον Συμμετέχοντα στη Δημοπρασία και οι οποίες εάν γίνουν γνωστές σε άλλους Συμμετέχοντες στη Δημοπρασία είναι πιθανόν να επηρεάσουν τις Προσφορές τους. Σε αυτές περιλαμβάνονται ενδεικτικά και όχι περιοριστικά το επιχειρηματικό σχέδιο των Συμμετεχόντων, η στρατηγική που προτίθενται να ακολουθήσουν και η μέγιστη Προσφορά που είναι διατεθειμένοι να προσφέρουν. Η ΕΕΤΤ αποφασίζει κατά αποκλειστική κρίση πότε η γνωστοποίηση μιας πληροφορίας δύναται να επηρεάσει μια Προσφορά.
11. **“Ενεργός Συμμετέχων”.** Ένας Συμμετέχων στη Δημοπρασία θεωρείται ενεργός μετά την ολοκλήρωση ενός Γύρου όταν σε οποιαδήποτε φασματική περιοχή είτε :
    1. ήταν Πλειοδότης στον προηγούμενο Γύρο από αυτόν που μόλις ολοκληρώθηκε, είτε
    2. έχει κάνει μια αποδεκτή Προσφορά για ένα Τμήμα Ραδιοφάσματος στο Γύρο που μόλις ολοκληρώθηκε, είτε
    3. έχει εξασκήσει ένα από τα 6 Δικαιώματα Προσωρινής Αποχής στο Γύρο που μόλις ολοκληρώθηκε.
12. **“Εξουσιοδοτημένο Πρόσωπο”.** Αναφέρεται σε ένα εκ των τριών προσώπων που σύμφωνα με τους Κανόνες της Δημοπρασίας έχουν την εξουσιοδότηση από το Συμμετέχοντα να υποβάλλουν Προσφορές για λογαριασμό του κατά την Δημοπρασία. Η ταυτότητα των προσώπων αυτών θα γνωστοποιείται στην ΕΕΤΤ με την υποβολή της Αίτησης Συμμετοχής. Ένα τέτοιο πρόσωπο μπορεί να αλλάξει μόνο εγγράφως, πριν την Ημερομηνία Εκκίνησης της Δημοπρασίας.
13. **“Ημερομηνία Υποβολής Αίτησης Συμμετοχής”.**  Πρόκειται για την ημερομηνία υποβολής της Αίτησης Συμμετοχής η οποία έχει καθοριστεί και παρουσιάζεται στο χρονοδιάγραμμα του Πίνακα 3.2.
14. **“Ισοπαλία”.** Αναφέρεται στην υποβολή ισόποσης Προσφοράς σε ένα συγκεκριμένο Γύρο Δημοπρασίας από δύο ή περισσότερους Συμμετέχοντες.
15. **“Κυρώσεις”.** Είναι οι κυρώσεις οι οποίες περιγράφονται στην παράγραφο 4.6. του παρόντος.
16. **“Νόμιμοι Εκπρόσωποι”.** Αναφέρεται στα Πρόσωπα τα οποία σύμφωνα με το δίκαιο του κράτους από τους νόμους του οποίου διέπεται η λειτουργία του Συμμετέχοντος και από τα νομιμοποιητικά έγγραφα του Συμμετέχοντος, δεσμεύουν τον Συμμετέχοντα. Κατά την υποβολή της Αίτησης, αυτή θα πρέπει να φέρει την υπογραφή των Νομίμων Εκπροσώπων. Σε περίπτωση Κοινοπραξίας ή εταιρείας υπό σύσταση, Νόμιμοι Εκπρόσωποι είναι οι νόμιμοι εκπρόσωποι των μελλοντικών μετόχων ή των μελών της Κοινοπραξίας. ενεργούντες από κοινού ή μη σύμφωνα με τη μεταξύ τους σύμβαση.
17. **“Περιγραφή Ομάδας Συμμετεχόντων”.** Είναι το έντυπο το οποίο οι Συμμετέχοντες στην Δημοπρασία πρέπει να καταθέσουν μαζί με την Αίτηση Συμμετοχής στη Δημοπρασία ώστε να βεβαιωθεί η ΕΕΤΤ ότι δεν είναι Μέλη Υποψήφιας Ομάδας άλλου Συμμετέχοντος και να δοθεί η δυνατότητα σε άλλους Συμμετέχοντες να υποβάλλουν σχετικές ενστάσεις.
18. **“Πλειοδότης”.** Είναι εκείνος από τους Συμμετέχοντες στη Δημοπρασία που έχει δώσει την Τρέχουσα Τιμή για συγκεκριμένο Τμήμα Ραδιοφάσματος σε συγκεκριμένο Γύρο της Δημοπρασίας.
19. **“Προσφορά”.** Είναι η τιμή στην οποία δηλώνει ο κάθε Συμμετέχων στη Δημοπρασία, ότι επιθυμεί την κατακύρωση σε αυτόν συγκεκριμένου Τμήματος Ραδιοφάσματος.
20. **“Πρόσωπο”.** Νοείται το φυσικό ή νομικό πρόσωπο όπως ορίζονται στον Αστικό Κώδικα.
21. **“Πρώτος Γύρος”.** Είναι ο Γύρος με τον οποίο ξεκινά η διαδικασία υποβολής Προσφορών και για τον οποίο η ελάχιστη δυνατή Προσφορά είναι η Τιμή Εκκίνησης για κάθε Τμήμα Ραδιοφάσματος.
22. **“Στάδιο Προεπιλογής”.** Είναι το στάδιο εκείνο κατά το οποίο γίνεται ο έλεγχος της Αίτησης των Συμμετεχόντων στη Δημοπρασία ως προς το εάν πληρούν τους όρους που καθορίζονται στο παρόν Τεύχος Προκήρυξης.
23. **“Συμμετέχων στη Δημοπρασία”.** Αναφέρεται στα Πρόσωπα που έχουν υποβάλλει Αίτηση Συμμετοχής στη Δημοπρασία. Στην περίπτωση υπό σύσταση εταιρείας η έννοια περιλαμβάνει την υπό σύσταση εταιρεία στην οποία και θα γίνει η χορήγηση του Δικαιώματος Χρήσης Ραδιοφάσματος. Στην περίπτωση κοινοπραξίας η έννοια περιλαμβάνει την εταιρεία την οποία οι Συμμετέχοντες στην κοινοπραξία υποχρεούνται να συστήσουν και στην οποία θα γίνει η χορήγηση του Δικαιώματος Χρήσης Ραδιοφάσματος.
24. **“Τελευταίος Γύρος”.** Είναι ο Γύρος εκείνος μετά το τέλος του οποίου οι μόνοι Ενεργοί Συμμετέχοντες είναι οι Πλειοδότες και δεν έχει υποβληθεί νέα Προσφορά ή δεν έχει ασκηθεί Δικαίωμα Προσωρινής Αποχής.
25. **“Τιμή Εκκίνησης”.** Είναι η αρχική τιμή για κάθε Τμήμα Ραδιοφάσματος και η ελάχιστη δυνατή Προφορά για τον Πρώτο Γύρο όπως αυτή καθορίζεται στις παραγράφους 3.3.1 και 8.12.
26. **“Τμήμα Ραδιοφάσματος”.**  Είναι ένα από τα ακόλουθα τμήματα του ραδιοφάσματος τα οποία αποτελούν αντικείμενο των Δικαιωμάτων Χρήσης Ραδιοφάσματος που θα χορηγηθούν στους Υπερθεματιστές για την εγκατάσταση, λειτουργία και εκμετάλλευση Δημόσιου Δικτύου Ηλεκτρονικών Επικοινωνιών και την παροχή Υπηρεσιών Ηλεκτρονικών Επικοινωνιών:

A1 και Α2 Τμήματα Ραδιοφάσματος εθνικής εμβέλειας εύρους 2x2 MHz στη ζώνη ραδιοφάσματος 410-430 MHz. Τα Τμήματα Α1 και Α2 μπορεί να τοποθετηθούν μόνο στις δύο παρακάτω θέσεις:

(α) 411.75 - 413.75 MHz & 421.75-423.75 MHz

(β) 413.75 - 415.75 MHz & 423.75-425.75 MHz

1. **“Τόπος Διεξαγωγής της Δημοπρασίας”.** Ο τόπος διεξαγωγής της Δημοπρασίας θα είναι στην περιοχή Αττικής και θα καθοριστεί σε εύλογο χρόνο πριν την έναρξη της Δημοπρασίας και το αργότερο την ημερομηνία επίδοσης των Δελτίων Συμμετοχής στη Δημοπρασία.
2. **“Τρέχουσα Τιμή”.** Είναι η μέγιστη Προσφορά για κάθε Τμήμα Ραδιοφάσματος σε κάθε Γύρο Δημοπρασίας στον οποίο έχουν υποβληθεί έγκυρα Προσφορές. Για τον Πρώτο Γύρο Τρέχουσα Τιμή θεωρείται η Τιμή Εκκίνησης για κάθε Τμήμα Ραδιοφάσματος.
3. **“Υπερθεματιστής”.** Είναι εκείνος από τους Συμμετέχοντες στη Δημοπρασία που έχει υποβάλει την Τρέχουσα Τιμή για συγκεκριμένο Τμήμα Ραδιοφάσματος κατά τον Τελευταίο Γύρο.
4. **“Υποψήφια Ομάδα”.** Τα Μέλη της Υποψήφιας Ομάδας προσδιορίζονται ως εξής:
5. Ο Συμμετέχων στη Δημοπρασία.
6. Πρόσωπα που Ελέγχουν ή Ελέγχονται από τον Συμμετέχοντα στη Δημοπρασία και Πρόσωπα τα οποία τελούν με τον Συμμετέχοντα στη δημοπρασία υπό τον Έλεγχο της ίδιας εταιρείας ή ομίλου εταιρειών (π.χ. θυγατρικές της ίδιας εταιρείας).
7. Κάθε Πρόσωπο που Ελέγχει ή Ελέγχεται από Πρόσωπα που εμπίπτουν σε μία από τις κατηγορίες i) και ii).
8. **“Φασματική Περιοχή 410-430 MHz”.** Για τους σκοπούς του παρόντος Τεύχους Προκήρυξης Φασματική Περιοχή 410-430 MHz νοούνται τα τμήματα 411.75 - 413.75 MHz & 421.75-423.75 MHz και 413.75 - 415.75 MHz & 423.75-425.75 MHz.

# ΕΠΙΤΕΛΙΚΗ ΣΥΝΟΨΗ

## Τα Δικαιώματα Χρήσης Ραδιοφάσματος

Η διαδικασία που περιγράφεται στον παρόν Τεύχος Προκήρυξης θα οδηγήσει στην χορήγηση έως δύο (2) δικαιωμάτων χρήσης φάσματος στη φασματική περιοχή 410-430 MHz.

Ειδικότερα θα χορηγηθούν τα A1 και Α2 Τμήματα Ραδιοφάσματος εθνικής εμβέλειας εύρους 2x2 MHz στη ζώνη 410-430 MHz, τα οποία μπορούν να τοποθετηθούν μόνο στις δύο παρακάτω θέσεις:

(α) 411.75 - 413.75 MHz & 421.75-423.75 MHz

(β) 413.75 - 415.75 MHz & 423.75-425.75 MHz

## Διάρκεια ισχύος των δικαιωμάτων χρήσης

Η χρονική διάρκεια ισχύος των δικαιωμάτων χρήσης ραδιοφάσματος που αφορούν στα τμήματα Α1 και Α2 είναι 15 έτη με δυνατότητα παράτασης για άλλα 5 έτη. Για το τμήμα που θα τοποθετηθεί στις ζώνες 411.75-413.75 MHz & 421.75-423.75 MHz, η έναρξη ισχύος ορίζεται από την Απόφαση ανακήρυξης των υπερθεματιστών ενώ για το τμήμα που θα τοποθετηθεί στις ζώνες 413.75-415.75 MHz & 423.75-425.75 MHz η έναρξη ισχύος ορίζεται η 11-7-2022.Τα δικαιώματα χρήσης ραδιοφάσματος των τμημάτων Α1 και Α2 θα λήξουν ταυτόχρονα στις 10/07/2037.

## Τιμή εκκίνησης

Η Τιμή Εκκίνησης της διαδικασίας χορήγησης των Δικαιωμάτων Χρήσης Ραδιοφάσματος, αποτελεί την ελάχιστη έγκυρη Προσφορά στην δημοπρασία για κάθε Τμήμα Ραδιοφάσματος. Η Τιμή Εκκίνησης παρουσιάζεται στον Πίνακα 3.1:

***Πίνακας 3.1: Τιμή Εκκίνησης για τμήματα ραδιοφάσματος στην φασματική περιοχή 410-430 MHz***

|  |  |  |
| --- | --- | --- |
| ***Τμήμα Ραδιοφάσματος*** | ***Θέση*** | ***Τιμή Εκκίνησης για τμήμα 2x2 MHz*** |
| **Α1** | 2x2 MHz στις ζώνες 411.75-413.75 MHz & 421.75-423.75 MHz ή 413.75-415.75 MHz & 423.75-425.75 MHz | **Ένα εκατομμύριο εκατό πενήντα χιλιάδες (**€ **1.150.000,00) ευρώ** |
| **Α2** | 2x2 MHz στις ζώνες 411.75-413.75 MHz & 421.75-423.75 MHz ή 413.75-415.75 MHz & 423.75-425.75 MHz | **Ένα εκατομμύριο εκατό πενήντα χιλιάδες (**€ **1.150.000,00) ευρώ** |

## Δικαιώματα

Τα Δικαιώματα που θα χορηγηθούν αφορούν στην Παροχή Δημόσιων Δικτύων ή/και Διαθέσιμων στο Κοινό Υπηρεσιών Ηλεκτρονικών Επικοινωνιών, σύμφωνα με τα οριζόμενα στο Παράρτημα Ε1 (σχέδιο δικαιώματος).

Οι κάτοχοι των Δικαιωμάτων Χρήσης Ραδιοφάσματος αποκτούν το δικαίωμα χρήσης των χορηγηθέντων τμημάτων ραδιοφάσματος για εγκατάσταση, λειτουργία και εκμετάλλευση επίγειων συστημάτων παροχής υπηρεσιών ασύρματων ηλεκτρονικών επικοινωνιών.

Οι κάτοχοι των Δικαιωμάτων Χρήσης Ραδιοφάσματος μπορούν να επιλέξουν χωρίς περιορισμούς την τεχνολογία που επιθυμούν να χρησιμοποιήσουν σύμφωνα με τα ανωτέρω, εξασφαλίζοντας ταυτόχρονα ότι τα συστήματά τους δεν δημιουργούν παρεμβολές σε άλλους νόμιμους χρήστες του ραδιοφάσματος και παρέχουν κατάλληλη προστασία σε συστήματα παρακείμενων ζωνών του ραδιοφάσματος.

Οι κάτοχοι των Δικαιωμάτων Χρήσης Ραδιοφάσματος δεσμεύονται να καταβάλουν κάθε προσπάθεια για την επίλυση προβλημάτων επιζήμιων παρεμβολών που τυχόν παρουσιαστούν με άλλους κατόχους δικαιωμάτων χρήσης συχνοτήτων στις ανωτέρω φασματικές περιοχές.

Οι κάτοχοι των Δικαιωμάτων Χρήσης Ραδιοφάσματος δύναται να αιτηθούν από την ΕΕΤΤ την παράταση αυτών για 5 έτη καταβάλλοντας το τίμημα που ορίζεται στην παράγραφο 9.6.

## Σύνοψη διαδικασίας χορήγησης

### Στάδια διαδικασίας χορήγησης

Η διαδικασία χορήγησης πραγματοποιείται σε δύο στάδια. Οι Συμμετέχοντες με τις αιτήσεις συμμετοχής δηλώνουν την επιθυμία να τους χορηγηθεί ένα ή δύο τμήματα ραδιοφάσματος. Εάν ο αριθμός των προεπιλεγέντων συμμετεχόντων είναι ίσος με δυο (2) χορηγείται στο πρώτο στάδιο ένα τμήμα ραδιοφάσματος σε κάθε προεπιλεγέντα στην τιμή εκκίνησης και η διαδικασία ολοκληρώνεται χωρίς την διενέργεια του δεύτερου σταδίου (δημοπρασία πολλαπλών γύρων). Εάν ο αριθμός των προεπιλεγέντων συμμετεχόντων είναι ίσος με έναν (1) χορηγείται στο πρώτο στάδιο σε αυτόν, στην τιμή εκκίνησης, ο αριθμός τμημάτων ραδιοφάσματος που έχει δηλώσει και η διαδικασία ολοκληρώνεται χωρίς την διενέργεια του δεύτερου σταδίου (δημοπρασία πολλαπλών γύρων). Εάν ο αριθμός των προεπιλεγέντων συμμετεχόντων είναι μεγαλύτερος από δύο (2) τότε στο πρώτο στάδιο δεν χορηγούνται τμήματα ραδιοφάσματος και η διαδικασία προχωρά στο δεύτερο στάδιο, όπου όλα τα τμήματα ραδιοφάσματος χορηγούνται με δημοπρασία πολλαπλών γύρων.

Με την αίτηση συμμετοχής στην διαδικασία κάθε συμμετέχων δηλώνει το ποσό το οποίο προσφέρει προκειμένου να επιλέξει πρώτος την θέση που θα τοποθετήσει το τμήμα ραδιοφάσματος που δεσμεύεται για αυτόν.

Στο δεύτερο στάδιο διενεργείται δημοπρασία πολλαπλών γύρων με αυξανόμενο τίμημα .

Η θέση των τμημάτων ραδιοφάσματος καθορίζεται σύμφωνα με τα οριζόμενα στην παράγραφο 8.14.

Σε περίπτωση που μετά το τέλος της δημοπρασίας, που θα διενεργηθεί σύμφωνα με το παρόν τεύχος προκήρυξης:

α) κάποιο Τμήμα Ραδιοφάσματος δεν έχει χορηγηθεί, αυτό μπορεί να χορηγηθεί με διαδικασία που θα αρχίσει τουλάχιστον (2) έτη από την ολοκλήρωση της παρούσας δημοπρασίας,

β) κανένα Τμήμα Ραδιοφάσματος δεν έχει χορηγηθεί, τα Τμήματα Ραδιοφάσματος χορηγούνται σε ημερομηνία που θα καθοριστεί μεταγενέστερα από την ΕΕΤΤ.

Κάθε συμμετέχων στην διαδικασία έχει το δικαίωμα να αιτηθεί ένα ή δύο τμήματα ραδιοφάσματος.

## Όροι πληρωμής

Το εκπλειστηρίασμα καταβάλλεται ως εξής:

* Το 100% του Εκπλειστηριάσματος καταβάλλεται τοις μετρητοίς εντός δέκα (10) ημερών από την Απόφαση της ΕΕΤΤ με την οποία ανακηρύσσονται Υπερθεματιστές, σε λογαριασμό που θα ανακοινώσει η ΕΕΤΤ.

## Χρονοδιάγραμμα διαδικασίας

Η διαδικασία απονομής των Δικαιωμάτων Χρήσης Ραδιοφάσματος θα διεξαχθεί σύμφωνα με το ενδεικτικό χρονοδιάγραμμα που παρουσιάζεται στον Πίνακα 3.2.

***Πίνακας 3.2: Χρονοδιάγραμμα Δημοπρασίας***

|  |  |
| --- | --- |
| Δημοσίευση Τεύχους Προκήρυξης | 29-12-2021 |
| Κατάθεση Φακέλων Αιτήσεων Συμμετοχής | 4-2-2022  ώρα: 10.00 – 11.00 |
| Δημοσίευση Συμμετεχόντων | 4-2-2022 |
| Κοινοποίηση στους Συμμετέχοντες της περιγραφής των Ομάδων Συμμετεχόντων | 4-2-2022 |
| Πέρας προθεσμίας για υποβολή ενστάσεων/ γνωστοποίησης παραβάσεων του άρθρου 4.1 «Περιορισμοί στο ιδιοκτησιακό καθεστώς» | 8-2-2022 |
| Απόφαση επί των ενστάσεων. Ανακοίνωση προσωρινού καταλόγου προεπιλογής | 14-2-2022 |
| Πέρας προθεσμίας επανυποβολής αιτήσεων και ενστάσεων επί του προσωρινού καταλόγου προεπιλογής | 17-2-2022 |
| Απόφαση ΕΕΤΤ επί των ενστάσεων | 21-2-2022 |
| Ανακοίνωση οριστικού καταλόγου προεπιλογής και αποστολή των Δελτίων Συμμετοχής | 21-2-2022 |
| Προβλεπόμενη ολοκλήρωση της διαδικασίας– Ανακοίνωση Υπερθεματιστή | 11-4-2022 |

# ΚΑΝΟΝΕΣ ΔΙΕΞΑΓΩΓΗΣ ΤΗΣ ΔΗΜΟΠΡΑΣΙΑΣ

## Περιορισμοί στο ιδιοκτησιακό καθεστώς

1. Τα Μέλη μιας Υποψήφιας Ομάδας ενός Συμμετέχοντος δεν επιτρέπεται να είναι Μέλη μιας άλλης Υποψήφιας Ομάδας. Από τον ανωτέρω περιορισμό εξαιρούνται οι περιπτώσεις, στις οποίες η ΕΕΤΤ έχει χορηγήσει έγκριση για κοινό έλεγχο εταιρείας από συμμετέχοντες στο διαγωνισμό και εταιρείες που έχουν συσταθεί με σκοπό την διαχείριση κοινής κεντρικής βάσης δεδομένων φορητότητας και δρομολόγησης για τους παρόχους κινητής τηλεφωνίας χωρών εντός και εκτός ΕΕ.

## Αλλαγές στη Σύνθεση των Υποψηφίων Ομάδων

1. Η σύνθεση της Υποψήφιας Ομάδας του κάθε Συμμετέχοντος στη Δημοπρασία δεν επιτρέπεται να αλλάξει μετά την υποβολή των Αιτήσεων και τουλάχιστον μέχρι την ημερομηνία χορήγησης των Δικαιωμάτων Χρήσης Ραδιοφάσματος, εκτός από συγκεκριμένες περιπτώσεις που αναφέρονται περιοριστικά ακολούθως. Ιδίως δεν επιτρέπεται να προσχωρήσουν νέα μέλη στην Υποψήφια Ομάδα μετά την Ημερομηνία Υποβολής Αίτησης Συμμετοχής.
2. Η ιδιοκτησιακή συμμετοχή της Υποψήφιας Ομάδας επιτρέπεται να αλλάξει μόνον ως αποτέλεσμα της:

α. αποχώρησης ενός μέλους από την Υποψήφια Ομάδα,

β. συγκέντρωσης επιχειρήσεων με οποιαδήποτε μορφή και αν γίνει αυτή (π.χ. συγχώνευση/εξαγορά). Η απόφαση δια της οποίας επιτρέπεται η ολοκλήρωση συγκέντρωσης και η οποία προϋποθέτει προηγούμενη γνωστοποίηση δύναται να εκδοθεί και μετά την ολοκλήρωση της Δημοπρασίας,

γ. απόσχισης κλάδου από υφιστάμενο μέλος της Υποψήφιας Ομάδας.

Κάθε αλλαγή στην Υποψήφια Ομάδα σύμφωνα με τα ανωτέρω γνωστοποιείται άμεσα και εγγράφως στην ΕΕΤΤ.

1. Κάθε αλλαγή στην σύνθεση της Υποψήφιας Ομάδας που προέρχεται από συγκέντρωση επιχειρήσεων θεωρείται ότι έχει λάβει χώρα από την ημερομηνία, κατά την οποία λαμβάνει χώρα η συμφωνία ή η συναλλαγή ολοκληρώνεται ή (στην περίπτωση της υποχρέωσης προηγούμενης γνωστοποίησης της συγκέντρωσης) την ημερομηνία στην οποία η κατά νόμο και καθ’ ύλην αρμόδια Επιτροπή Ανταγωνισμού (εθνική ή ευρωπαϊκή) ανακοινώσει την υπό όρους ή μη έγκριση της συγκέντρωσης. Οι Συμμετέχοντες οι οποίοι επηρεάζονται από το παρόν άρθρο οφείλουν να γνωστοποιήσουν άμεσα και εγγράφως στην ΕΕΤΤ κάθε συγκέντρωση επιχειρήσεων η οποία έχει τυχόν λάβει χώρα.
2. Εάν ως αποτέλεσμα της συγκέντρωσης επιχειρήσεων, ένα Μέλος Υποψηφίας Ομάδας καταστεί Μέλος άλλης Υποψήφιας Ομάδας, οι Υποψήφιες Ομάδες, πριν την ημερομηνία ανακοίνωσης του οριστικού καταλόγου προεπιλεγέντων να συμμετάσχουν στη Δημοπρασία, πρέπει να αναδιοργανωθούν ώστε να εξαλειφθεί η διπλή συμμετοχή ή να ανακοινώσουν στην ΕΕΤΤ ποιος από τους Συμμετέχοντες θα λάβει μέρος στη Δημοπρασία.

## Κανόνες Εμπιστευτικότητας και Ανταγωνισμού

### Έννοια της Εμπιστευτικής Πληροφόρησης

1. Οι Κανόνες περί Εμπιστευτικότητας που περιλαμβάνονται στο παρόν άρθρο θα ισχύσουν από την ημέρα υποβολής των Αιτήσεων. Σε περίπτωση παράβασης αυτών των Κανόνων από Συμμετέχοντες, η ΕΕΤΤ διατηρεί το δικαίωμα να αποκλείσει τους συγκεκριμένους Συμμετέχοντες από την Δημοπρασία.
2. Δεν θεωρούνται Εμπιστευτικές Πληροφορίες όλες οι πληροφορίες που ανταλλάσσονται πριν από την ημερομηνία υποβολής της Αίτησης μεταξύ Συμμετεχόντων με σκοπό να αποφασιστεί εάν θα συμμετάσχουν από κοινού στη Δημοπρασία, καθώς και οι πληροφορίες που ανταλλάσσονται πριν από την ημερομηνία Υποβολής της Αίτησης μεταξύ Συμμετεχόντων και προμηθευτών με σκοπό την κατάρτιση του επιχειρηματικού τους σχεδίου.
3. Κάθε Πρόσωπο ή ομάδα Προσώπων, στην οποία γνωστοποιούνται Εμπιστευτικές Πληροφορίες σε σχέση με κάποιον Συμμετέχοντα στη Δημοπρασία, θεωρείται κάτοχος Εμπιστευτικών Πληροφοριών. Πρόσωπα συμμετέχοντα σε κοινοπραξία ή κοινή επιχείρηση η οποία συνιστάται με σκοπό τη συμμετοχή στη Δημοπρασία θεωρούνται ότι είναι κάτοχοι Εμπιστευτικών Πληροφοριών, ανεξάρτητα από το ποσοστό συμμετοχής τους σε αυτήν ή την έκταση ελέγχου που πιθανά έχουν.
4. Συμμετέχοντες στη Δημοπρασία και κάτοχοι Εμπιστευτικών Πληροφοριών, δεν επιτρέπεται να διαβιβάσουν ή να προσπαθήσουν να διαβιβάσουν καθ’ οιονδήποτε τρόπο, Εμπιστευτικές Πληροφορίες σε άλλον Συμμετέχοντα στο διαγωνισμό ή Πρόσωπα που θεωρούνται κάτοχοι Εμπιστευτικών Πληροφοριών σε σχέση με άλλο Συμμετέχοντα.

### Συμφωνίες περί μη ανταγωνισμού

1. Οι Συμμετέχοντες στη Δημοπρασία δεν επιτρέπεται να προβούν σε οποιαδήποτε μεταξύ τους συμφωνία/πρακτική με αντικείμενο ή αποτέλεσμα τον περιορισμό του ανταγωνισμού κατά την διαγωνιστική διαδικασία.
2. Οι Συμμετέχοντες στη Δημοπρασία δεν επιτρέπεται να προβούν σε οποιαδήποτε συμφωνία με προμηθευτές εξοπλισμού (περιλαμβανομένου του λογισμικού) με αντικείμενο τον περιορισμό της δυνατότητάς τους να προμηθεύσουν εξοπλισμό σε άλλους Συμμετέχοντες στη Δημοπρασία.
3. Οι Συμμετέχοντες στη Δημοπρασία, δεν επιτρέπεται να συμφωνήσουν με προμηθευτές εξοπλισμού (περιλαμβανομένου του λογισμικού) με αντικείμενο οποιαδήποτε μορφή περιορισμού, όπως οι τιμές ή οι όροι και οι συνθήκες που οι προμηθευτές θα μπορούσαν να συμφωνήσουν στο μέλλον με άλλους Συμμετέχοντες στη Δημοπρασία.

## Υποβολή Εσφαλμένων ή Παραπλανητικών Πληροφοριών

1. Δεν επιτρέπεται σε κανένα από τους Συμμετέχοντες σε οποιοδήποτε στάδιο της Δημοπρασίας, να προσκομίσει στην ΕΕΤΤ σκόπιμα ή λόγω αμέλειας πληροφορίες που είναι εσφαλμένες ή παραπλανητικές.
2. Οι Συμμετέχοντες σε κανένα στάδιο δεν επιτρέπεται να παρέχουν προς την ΕΕΤΤ πληροφορίες περισσότερες από εκείνες που απαιτούνται και καθορίζονται για το εκάστοτε συγκεκριμένο στάδιο.

## Υποχρέωση ενημέρωσης την ΕΕΤΤ για ενδεχόμενα λάθη ή παραλείψεις

1. Οι Συμμετέχοντες στη Δημοπρασία έχουν υποχρέωση να ενημερώσουν την ΕΕΤΤ εγγράφως εάν κατά την κρίση τους θεωρούν ότι η ΕΕΤΤ έχει υποπέσει σε σφάλμα σε οποιοδήποτε στάδιο της διαδικασίας της Δημοπρασίας, αμέσως μόλις αυτό περιέλθει στην αντίληψή τους.
2. Εάν οι Συμμετέχοντες που θεωρούν ότι η ΕΕΤΤ έχει υποπέσει σε κάποιο λάθος, δεν ενημερώσουν την ΕΕΤΤ έγκαιρα ώστε η τελευταία εφόσον συμφωνήσει μαζί τους να αναλάβει διορθωτική δράση, τότε για την ομαλή εξέλιξη της διαδικασίας η λανθασμένη ενέργεια ή η οποιαδήποτε άλλη εσφαλμένη πληροφορία (π.χ. αναφορικά με το τίμημα κάποιας προσφοράς) θεωρείται ότι έχει λάβει χώρα ως έχει.
3. Η υποχρέωση ενημέρωσης της ΕΕΤΤ για ενδεχόμενα λάθη ή εσφαλμένες πληροφορίες δεν περιορίζεται μόνο σε ενέργειες ή πληροφορίες ανάμεσα στο Συμμετέχοντα και στην ΕΕΤΤ αλλά εκτείνεται και σε πράξεις, στοιχεία ή πληροφορίες που αφορούν τη σχέση των άλλων Συμμετεχόντων με την ΕΕΤΤ αλλά και μεταξύ τους εφόσον σχετίζονται με τη Δημοπρασία.

## Παραβίαση των όρων διεξαγωγής της Δημοπρασίας και Κυρώσεις

1. Οι κυρώσεις οι οποίες μπορούν να επιβληθούν από την ΕΕΤΤ σύμφωνα με την παράγραφο 4.6.2 είναι οι εξής:

α) Απώλεια Δικαιώματος Προσωρινής Αποχής.

β) Αποβολή.

γ) Κατάπτωση Εγγυητικής Επιστολής Συμμετοχής, στην περίπτωση της παραγράφου 9.3.2.

δ) Αποβολή και κατάπτωση της Εγγυητικής Επιστολής Συμμετοχής

ε) Κατάπτωση Εγγυητικής Επιστολής Καλής Εκτέλεσης στην περίπτωση της παραγράφου 9.3.3.

1. Σε περίπτωση παραβίασης των όρων διεξαγωγής της Δημοπρασίας, η ΕΕΤΤ μπορεί να επιβάλλει κυρώσεις. Συνιστούν παραβίαση των όρων διεξαγωγής της Δημοπρασίας οι εξής ιδίως συμπεριφορές:

α) Διάθεση Εμπιστευτικής Πληροφορίας. Στην περίπτωση αυτή δύναται να επιβληθεί αποβολή και κατάπτωση Εγγυητικής Επιστολής Συμμετοχής.

β) Ψευδείς και παραπλανητικές πληροφορίες. Στην περίπτωση αυτή δύναται να επιβληθεί αποβολή και κατάπτωση Εγγυητικής Επιστολής Συμμετοχής.

γ) Συμφωνία περί μη ανταγωνισμού. Στην περίπτωση αυτή δύναται να επιβληθεί αποβολή και κατάπτωση της Εγγυητικής Επιστολής Συμμετοχής.

δ) Μη έγκυρη Προσφορά. Στην περίπτωση αυτή επιβάλλεται απώλεια ενός (1) Δικαιώματος Προσωρινής Αποχής ή σε περίπτωση εξάντλησης των Δικαιωμάτων Προσωρινής Αποχής αποβολή. Σε περίπτωση που έχουν εξαντληθεί τα Δικαιώματα Προσωρινής Αποχής και ο Συμμετέχων που υπέβαλε μη έγκυρη προσφορά είναι Πλειοδότης σε κάποιο Τμήμα Ραδιοφάσματος, δεν αποβάλλεται από την διαδικασία αλλά δεν έχει δικαίωμα να υποβάλλει νέα Προσφορά σε επόμενους γύρους.

ε) Μετά την Ημερομηνία Εκκίνησης της Δημοπρασίας ο Συμμετέχων δεν ενεργεί στα καθορισμένα χρονικά περιθώρια. Στην περίπτωση αυτή επιβάλλεται απώλεια ενός (1) Δικαιώματος Προσωρινής Αποχής ή σε περίπτωση εξάντλησης των Δικαιωμάτων Προσωρινής Αποχής αποβολή. Σε περίπτωση που έχουν εξαντληθεί τα Δικαιώματα Προσωρινής Αποχής και ο Συμμετέχων που υπέβαλε μη έγκυρη προσφορά είναι Πλειοδότης σε κάποιο Τμήμα Ραδιοφάσματος, δεν αποβάλλεται από την διαδικασία αλλά δεν έχει δικαίωμα να υποβάλλει νέα Προσφορά σε επόμενους γύρους.

στ) Κακόβουλη χρήση του ηλεκτρονικού συστήματος υποβολής προσφορών. Στην περίπτωση αυτή επιβάλλεται απώλεια ενός (1) Δικαιώματος Προσωρινής Αποχής. Σε περίπτωση εξάντλησης των Δικαιωμάτων Προσωρινής Αποχής, επιβάλλεται ποινή  αποβολής του συμμετέχοντα.

ζ) Αποχώρηση από την δημοπρασία μετά την λήψη από την ΕΕΤΤ της Απόφασης Προεπιλογής και πριν την έναρξη της δημοπρασίας πολλαπλών γύρων. Στην περίπτωση αυτή επιβάλλεται ποινή κατάπτωσης της Εγγυητικής Επιστολής Συμμετοχής.

η) Αποχώρηση από την δημοπρασία μετά την έναρξη της δημοπρασίας πολλαπλών γύρων χωρίς να υποβληθεί έγκυρη προσφορά για κάποιο Τμήμα Ραδιοφάσματος. Στην περίπτωση αυτή επιβάλλεται ποινή κατάπτωσης της Εγγυητικής Επιστολής Συμμετοχής.

1. Χωρίς περιορισμό των ανωτέρω υπό 4.6.1 και 4.6.2, εάν ένας Συμμετέχων στη Δημοπρασία αποκλεισθεί ή αποσυρθεί την στιγμή που είναι Πλειοδότης σε κάποιο Τμήμα Ραδιοφάσματος, τότε καταπίπτει το σύνολο της Εγγυητικής Επιστολής Συμμετοχής και η ΕΕΤΤ διατηρεί το δικαίωμα να διεκδικήσει δικαστικά το υπόλοιπο ποσό που θα αντιπροσωπεύει το Εκπλειστηρίασμα για το συγκεκριμένο Τμήμα Ραδιοφάσματος. Η ΕΕΤΤ σε μια τέτοια περίπτωση διατηρεί το δικαίωμα να επανεκκινήσει τη Δημοπρασία.

## Διαδικασία Επιβολής Κυρώσεων

1. Οι Κυρώσεις επιβάλλονται μετά από διαδικασία η οποία είτε κινείται από την ΕΕΤΤ αυτεπαγγέλτως είτε μετά από την υποβολή ένστασης από άλλο Συμμετέχοντα.
2. Η ένσταση μπορεί να υποβληθεί στην ΕΕΤΤ σε οποιοδήποτε στάδιο της διεξαγωγής της Δημοπρασίας.
3. Η ΕΕΤΤ ζητά τις απόψεις των εμπλεκομένων Συμμετεχόντων.
4. Αμέσως μετά την ακρόαση των εμπλεκομένων μερών η ΕΕΤΤ αποφασίζει αιτιολογημένα για την επιβολή ή μη της Κύρωσης.
5. Κατά της απόφασης της ΕΕΤΤ περί επιβολής κυρώσεως, δεν είναι δυνατή η άσκηση ένστασης ή προσφυγής κατά τη διάρκεια της διαδικασίας η οποία περιγράφεται στο παρόν Τεύχος.

# ΥΠΟΒΟΛΗ ΦΑΚΕΛΟΥ ΣΥΜΜΕΤΟΧΗΣ ΚΑΙ ΑΡΧΙΚΗΣ ΠΡΟΣΦΟΡΑΣ

## Δικαιούχοι Υποβολής Αιτήσεως Συμμετοχής

1. Δικαίωμα συμμετοχής στην δημοπρασία έχει:

α) οποιοδήποτε πρόσωπο λειτουργεί υπό καθεστώς Γενικών Αδειών,

β) κοινοπραξία μεταξύ επιχειρήσεων που έχουν αναλάβει τη δέσμευση, σε περίπτωση κατακύρωσης του δικαιώματος χρήσης και εντός σαράντα πέντε (45) ημερών από την κατακύρωση να συστήσουν νομικό πρόσωπο το οποίο μεταξύ των σκοπών του έχει την παροχή δημόσιων δικτύων και υπηρεσιών ηλεκτρονικών επικοινωνιών,

γ) εταιρείες, υφιστάμενες ή υπό σύσταση, οιασδήποτε μορφής, οι οποίες μεταξύ των σκοπών τους έχουν την παροχή δημόσιων δικτύων και υπηρεσιών ηλεκτρονικών επικοινωνιών. Ακόμα εταιρείες οιασδήποτε μορφής, οι οποίες σε περίπτωση κατακύρωσης του δικαιώματος χρήσης δεσμεύονται ότι θα συμπεριλάβουν στους σκοπούς του καταστατικού τους την παροχή δημόσιων δικτύων και υπηρεσιών ηλεκτρονικών επικοινωνιών. Η ολοκλήρωση των υπό σύσταση εταιρειών ή η προβλεπόμενη ως άνω τροποποίηση του Καταστατικού και η υποβολή σχετικής Δήλωσης Καταχώρησης σύμφωνα με τον Κανονισμό Γενικών Αδειών πρέπει να γίνει εντός σαράντα πέντε (45) ημερών από την κατακύρωση του δικαιώματος,

δ) μεμονωμένα φυσικά πρόσωπα, τα οποία σε περίπτωση κατακύρωσης του δικαιώματος χρήσης δεσμεύονται ότι εντός είκοσι (20) ημερών θα κάνουν έναρξη εργασιών και θα υποβάλουν την προβλεπόμενη από τον Κανονισμό Γενικών Αδειών Δήλωση Καταχώρησης,

ε) φυσικά ή νομικά πρόσωπα που είναι εγκατεστημένα σε άλλο κράτος μέλος της Ευρωπαϊκής Ένωσης και υπάγονται σε μια εκ των α) έως και δ) ανωτέρω κατηγοριών.

1. Η Αίτηση συμπληρώνεται αποκλειστικά στην Ελληνική γλώσσα και αποτελείται από τα εξής:

α) Έντυπο Αίτησης, σύμφωνα με το υπόδειγμα του Παραρτήματος Α και συνοδευόμενο από τα έγγραφα που περιγράφονται στο Παράρτημα Α.

β) Δήλωση Αποδοχής των Όρων της Δημοπρασίας σύμφωνα με το υπόδειγμα του Παραρτήματος Α.

γ) Την Εγγυητική Επιστολή Συμμετοχής, σύμφωνα με το υπόδειγμα του Παραρτήματος Β.

δ) Έντυπο Αίτησης, σύμφωνα με το υπόδειγμα του Παραρτήματος Δ, στην οποία ο Συμμετέχων δηλώνει ότι επιθυμεί να του χορηγηθούν ένα (1) ή δύο (2) τμήματα ραδιοφάσματος στην Τιμή Εκκίνησης καθώς και το ποσό που προσφέρει προκειμένου να επιλέξει πρώτος την θέση στην οποία θα τοποθετήσει το τμήμα ραδιοφάσματος που θα του χορηγηθεί στην περίπτωση που υπάρχουν περισσότεροι του ενός συμμετέχοντες που αιτούνται Τμήματα Ραδιοφάσματος.

1. Η Αίτηση για τη Συμμετοχή στη Δημοπρασία θα πρέπει να υπογράφεται από Νόμιμο Εκπρόσωπο του Συμμετέχοντος.
2. Όλες οι Αιτήσεις απευθύνονται και κατατίθενται στην ΕΕΤΤ.

## Απόσυρση πριν από την Ημερομηνία Εκκίνησης της Δημοπρασίας

1. Κάθε Συμμετέχων στη Δημοπρασία, δύναται σε οποιαδήποτε στιγμή πριν από την λήψη απόφασης προεπιλογής από την ΕΕΤΤ, να αποσυρθεί από την διαδικασία της Δημοπρασίας, με την κατάθεση σχετικής έγγραφης δήλωσής του στην ΕΕΤΤ.
2. Σε περίπτωση που Συμμετέχων στη Δημοπρασία αποσυρθεί από τη διαδικασία της Δημοπρασίας, η ΕΕΤΤ θα γνωστοποιήσει εντός 2 ημερών στους εναπομείναντες Συμμετέχοντες την ταυτότητά του και θα επιστρέψει στο Συμμετέχοντα που αποσύρθηκε, την Εγγυητική Επιστολή Συμμετοχής.
3. Οι υποψήφιοι που γνωστοποίησαν την απόσυρσή τους από τη Δημοπρασία σύμφωνα με το παρόν Άρθρο, δεν έχουν δικαίωμα εκ νέου αίτησης για συμμετοχή και αποκλείονται οριστικά από τη Δημοπρασία.
4. Σε περίπτωση που Συμμετέχων στην δημοπρασία ο οποίος έχει προεπιλεγεί αποχωρήσει μετά την απόφαση προεπιλογής και πριν την έναρξη της δημοπρασίας πολλαπλών γύρων επιβάλλεται σε αυτόν ως κύρωση η κατάπτωση της Εγγυητικής Επιστολής Συμμετοχής και η ΕΕΤΤ εξετάζει εκ νέου την εφαρμογή των οριζόμενων στην παράγραφο 7.1, ενημερώνοντας σχετικά τους προεπιλεγέντες συμμετέχοντες.

# ΠΡΟΕΠΙΛΟΓΗ ΤΩΝ ΥΠΟΨΗΦΙΩΝ

## Ημερομηνίες

1. Η διαδικασία προεπιλογής των υποψηφίων, ξεκινά την ημερομηνία υποβολής των Αιτήσεων και ολοκληρώνεται την ημερομηνία ανακοίνωσης του καταλόγου προεπιλεγέντων η οποία έχει καθοριστεί και παρουσιάζεται στο χρονοδιάγραμμα του Πίνακα 3.2.

## Αξιολόγηση και Προεπιλογή

1. Την ημέρα υποβολής των Αιτήσεων, η ΕΕΤΤ δημοσιεύει στην ιστοσελίδα της τα ονόματα των Συμμετεχόντων και θα γνωστοποιήσει εγγράφως σε όλους τους Συμμετέχοντες την Περιγραφή των Ομάδων Συμμετεχόντων.
2. Μέχρι το Πέρας Προθεσμίας Υποβολής Ενστάσεων σύμφωνα με το χρονοδιάγραμμα του Πίνακα 3.2, έκαστος των Συμμετεχόντων θα πρέπει να γνωστοποιήσει εγγράφως στην ΕΕΤΤ, υποβάλοντας σχετική ένσταση και κοινοποιώντας κάθε σχετικό αποδεικτικό έγγραφο, αν συντρέχει περίπτωση εφαρμογής του άρθρου 4.1 για οποιοδήποτε άλλο Συμμετέχοντα. Η ένσταση και τα σχετικά έγγραφα κατατίθενται στην ΕΕΤΤ εις διπλούν. Η ΕΕΤΤ κοινοποιεί άμεσα την σχετική ένσταση και τα συνοδευτικά έγγραφα στον Συμμετέχοντα κατά του οποίου απευθύνονται, ο οποίος δύναται να απαντήσει εγγράφως σύμφωνα με το χρονοδιάγραμμα του Πίνακα 3.2. Η ΕΕΤΤ εκδίδει την απόφασή της επί της ενστάσεως την ημερομηνία ανακοίνωσης του προσωρινού καταλόγου προεπιλογής.
3. Μέχρι το πέρας της προθεσμίας υποβολής ενστάσεων κάθε Συμμετέχων υποχρεούται να γνωστοποιήσει στην ΕΕΤΤ εάν είναι Μέλος Υποψήφιας Ομάδας άλλου Συμμετέχοντος.
4. Μετά την ανακοίνωση του προσωρινού καταλόγου προεπιλογής και σύμφωνα με το χρονοδιάγραμμα του Πίνακα 3.2, Συμμετέχοντες οι οποίοι εμπίπτουν στην απαγόρευση του άρθρου 4.1 οφείλουν να ανακοινώσουν στην ΕΕΤΤ ποιος από τους δύο θα συμμετάσχει στη Δημοπρασία. Εναλλακτικά στην ίδια προθεσμία, οι ανωτέρω Συμμετέχοντες δύνανται να προβούν σε κάθε απαραίτητη ενέργεια ώστε να πάψουν να εμπίπτουν στους περιορισμούς του άρθρου 4.1 και ενημερώνουν εγγράφως την ΕΕΤΤ κοινοποιώντας κάθε αποδεικτικό στοιχείο. Σε αντίθετη περίπτωση οι συγκεκριμένοι Συμμετέχοντες αποκλείονται από την Δημοπρασία.
5. Οι αποφάσεις της ΕΕΤΤ που περιγράφονται στο παρόν άρθρο βασίζονται αποκλειστικά στα έγγραφα και στο κείμενο της ένστασης ή στα υπομνήματα που είναι υποχρεωμένοι να προσκομίσουν οι εμπλεκόμενοι Συμμετέχοντες στη Δημοπρασία σύμφωνα με το παρόν.
6. Η προεπιλογή των Συμμετεχόντων στη Δημοπρασία, γίνεται από την ΕΕΤΤ σύμφωνα με τα ακόλουθα κριτήρια:

**(α) Να έχει υποβάλει πλήρη Αίτηση συμμετοχής σύμφωνα με το κεφάλαιο 5.**

Η Αίτηση πρέπει να πληροί όλες τις προϋποθέσεις του κεφαλαίου 5. Η μη προσκόμιση των απαιτούμενων εγγράφων στον οριζόμενο χρόνο αποτελεί λόγο αποκλεισμού του Αιτούντος από τη Δημοπρασία.

**(β) Να έχει πιστοποιήσει την επάρκεια χρηματοοικονομικών πόρων.**

### i) Η ΕΕΤΤ θα εκτιμήσει την επάρκεια χρηματοοικονομικών πόρων του υποψηφίου για την κατ’ ελάχιστο ανάπτυξη του δικτύου και παροχή των υπηρεσιών, με βάση ένα ελάχιστο ποσό μετοχικού κεφαλαίου ή ιδίων κεφαλαίων ή αναπόσβεστης αξίας παγίων ύψους τουλάχιστον δύο εκατομμυρίων ευρώ (€ 2.000.000,00).

### ii) Η επάρκεια των χρηματοοικονομικών πόρων τεκμαίρεται από το σύνολο των ιδίων κεφαλαίων ή του μετοχικού κεφαλαίου του νομικού προσώπου ή από την αναπόσβεστη αξία παγίων του νομικού προσώπου, όπως προκύπτει από τον πιο δημοσιευμένο πρόσφατο ισολογισμό του. Εάν αυτό δεν επαρκεί μπορεί να συνυπολογίζεται εξωτερική χρηματοδότηση κατ’ ανώτερο όριο μέχρι το 50% του ποσού του ανωτέρω στοιχείου i), πιστοποιούμενη με ανάλογη δεσμευτική επιστολή από πιστωτικό ή χρηματοοικονομικό οργανισμό, ο οποίος δηλώνει τη δέσμευση του για μακροχρόνιο δανεισμό του νομικού προσώπου.

### iii) Σε περίπτωση κοινοπραξίας λαμβάνονται υπόψη μόνον οι δημοσιευμένοι ισολογισμοί των συμμετεχόντων σε αυτή νομικών προσώπων. Εάν το εξαγόμενο ποσό δεν επαρκεί, μπορεί να συνυπολογίζεται εξωτερική χρηματοδότηση κατ’ ανώτερο όριο μέχρι το 50% του ποσού του ανωτέρω στοιχείου i), πιστοποιούμενη με ανάλογη δεσμευτική επιστολή από πιστωτικό ή χρηματοοικονομικό οργανισμό, ο οποίος δηλώνει τη δέσμευση του για μακροχρόνιο δανεισμό της κοινοπραξίας.

iv) Σε περίπτωση υπό σύσταση εταιρείας η οποία δεν είναι προϊόν κοινοπραξίας λαμβάνεται υπόψη ο ισολογισμός των νομικών προσώπων που θα αποτελέσουν τους μετόχους της υπό σύσταση εταιρείας. Εάν το εξαγόμενο ποσό δεν επαρκεί, μπορεί να συνυπολογίζεται εξωτερική χρηματοδότηση κατ’ ανώτερο όριο μέχρι το 50% του ποσού του ανωτέρω στοιχείου i), πιστοποιούμενη με ανάλογη δεσμευτική επιστολή από πιστωτικό ή χρηματοοικονομικό οργανισμό, ο οποίος δηλώνει τη δέσμευση του για μακροχρόνιο δανεισμό της συσταθησομένης εταιρείας. Στη περίπτωση που η υπό σύσταση εταιρεία αποτελείται μόνο από φυσικά πρόσωπα το ποσό του ανωτέρω στοιχείου i) τεκμαίρεται δια σχετικής καταθέσεως σε τραπεζικό λογαριασμό του οποίου δικαιούχοι είναι τουλάχιστον δύο εκ των μελλοντικών εταίρων και στον οποίο δεν συμμετέχει τρίτο φυσικό πρόσωπο. Απαιτείται επιπλέον έγγραφη δέσμευση των δικαιούχων ότι θα μεταβιβάσουν αμελλητί το ποσό του εν λόγω τραπεζικού λογαριασμού στη εταιρεία που πρόκειται να συσταθεί. Εάν το εν λόγω ποσό δεν επαρκεί, μπορεί να συνυπολογίζεται εξωτερική χρηματοδότηση κατ’ ανώτερο όριο μέχρι το 50% του ποσού του ανωτέρω στοιχείου i), πιστοποιούμενη με ανάλογη δεσμευτική επιστολή από πιστωτικό ή χρηματοοικονομικό οργανισμό, ο οποίος δηλώνει τη δέσμευση του για μακροχρόνιο δανεισμό της εταιρείας που πρόκειται να συσταθεί. Εάν η υπό σύσταση εταιρεία είναι αστική ή εμπορική προσωπική εταιρεία το ποσοστό της εξωτερικής χρηματοδότησης δεν δύναται να υπερβαίνει το 25% του ποσού του ανωτέρω στοιχείου i).

### v) Στην περίπτωση κοινοπραξίας ή υπό σύσταση Εταιρείας απαιτείται επιπλέον έγγραφη δέσμευση των μετόχων ότι το μετοχικό κεφάλαιο ή τα ίδια κεφάλαια της εταιρείας που θα συσταθεί δεν θα είναι μικρότερα του ποσού του κατά τα ανωτέρω στοιχείου i).

vi) Στην περίπτωση μεμονωμένου φυσικού προσώπου το ποσό του κατά τα ανωτέρω στοιχείου i) τεκμαίρεται με κατάθεση σε τραπεζικό λογαριασμό του οποίου αποκλειστικός δικαιούχος είναι το εν λόγω φυσικό πρόσωπο. Στη περίπτωση που το εν λόγω ποσό δεν επαρκεί, μπορεί να συνυπολογίζεται εξωτερική χρηματοδότηση κατ’ ανώτερο όριο μέχρι το 25% του ποσού του ανωτέρω στοιχείου i), πιστοποιούμενη με ανάλογη δεσμευτική επιστολή από πιστωτικό ή χρηματοοικονομικό οργανισμό, ο οποίος δηλώνει ανεπιφύλακτα και χωρίς όρους τη δέσμευση του για μακροχρόνιο δανεισμό του φυσικού προσώπου.

**(γ) Να μην έχει παραβεί τις διατάξεις των παραγράφων 4.1 έως και 4.4.**

**(δ) Να έχει καταθέσει την Εγγυητική Επιστολή Συμμετοχής.**

1. Εναπόκειται στη διακριτική ευχέρεια της ΕΕΤΤ να αποφανθεί με αιτιολογημένη Απόφασή της, ότι ένας Συμμετέχων δεν προεπιλέγεται για Συμμετοχή στη Δημοπρασία επειδή η παροχή Δικαιώματος Χρήσης Ραδιοφάσματος στον συγκεκριμένο Συμμετέχοντα μπορεί να έχει αρνητική επίπτωση στην Εθνική Ασφάλεια ή το δημόσιο συμφέρον.

## Ανακοίνωση επιλεγέντων Συμμετεχόντων και αποστολή των Δελτίων Συμμετοχής στην Δημοπρασία

1. Συμμετέχοντες οι οποίοι αποκλείονται του προσωρινού καταλόγου των Προεπιλεγέντων έχουν δικαίωμα να υποβάλλουν ένσταση σύμφωνα με το χρονοδιάγραμμα του Πίνακα 3.2. Η ΕΕΤΤ αποφαίνεται επί των ενστάσεων σύμφωνα με το χρονοδιάγραμμα του Πίνακα 3.2 και στην συνέχεια με Απόφασή της ορίζει τον τελικό κατάλογο προεπιλογής.
2. Σε κάθε έναν από τους προεπιλεγέντες Συμμετέχοντες θα αποσταλεί ειδοποίηση στην οποία θα περιγράφεται η Απόφαση της ΕΕΤΤ ότι έχουν προεπιλεγεί καθώς και η ταυτότητα όλων των υπολοίπων προεπιλεγέντων. Επίσης θα τους ενημερώσει εάν θα πραγματοποιηθεί Δημοπρασία πολλαπλών γύρων με αυξανόμενο τίμημα. Ταυτόχρονα με την ειδοποίηση για την προεπιλογή η ΕΕΤΤ θα ειδοποιήσει και όσους έχουν αποτύχει να προεπιλεγούν. Η ανακοίνωση του καταλόγου των προεπιλεγέντων να συμμετάσχουν θα γίνει σε χρόνο που έχει οριστεί και παρουσιάζεται στον Πίνακα 3.2.
3. Μετά την ανακοίνωση του οριστικού καταλόγου των προεπιλεγέντων να συμμετάσχουν η ΕΕΤΤ θα αποστείλει προς καθένα από αυτούς Δελτίο Συμμετοχής στη Δημοπρασία, με το οποίο η ΕΕΤΤ θα γνωστοποιεί:

* Την οριστική Ημερομηνία Εκκίνησης της Δημοπρασίας.
* Τον τόπο διεξαγωγής της Δημοπρασίας.
* Το ενδεικτικό πρόγραμμα διεξαγωγής της Δημοπρασίας.

## 6.4. Συμπληρωματικές πληροφορίες

1. Κατά την διάρκεια του Σταδίου Προεπιλογής, η ΕΕΤΤ μπορεί να ζητήσει από Συμμετέχοντα να υποβάλει διευκρινιστικές πληροφορίες σχετικά με την Αίτησή του. Οποιοδήποτε τέτοιο αίτημα πρέπει να υποβάλλεται εγγράφως, να είναι αναγκαίο σύμφωνα με το παρόν και να προβλέπει εύλογη προθεσμία απάντησης.
2. Σε περίπτωση που ο Συμμετέχων δεν ανταποκριθεί στο αίτημα της ΕΕΤΤ της παραγράφου 6.4.1., η ΕΕΤΤ δύναται να αποκλείσει τον Συμμετέχοντα από τη συμμετοχή του στη Δημοπρασία κατά το στάδιο της προεπιλογής.

# ΔΙαδικασια χορηγησησ

## Διενέργεια Πρώτου Σταδίου

H διαδικασία χορήγησης των τμημάτων ραδιοφάσματος γίνεται σε δύο στάδια. Στο πρώτο στάδιο εξετάζεται η χορήγηση τμημάτων ραδιοφάσματος για κάθε προεπιλεγέντα συμμετέχοντα σύμφωνα με τους κανόνες της παρούσας ενότητας ενώ στο δεύτερο στάδιο διενεργείται δημοπρασία πολλαπλών γύρων με αυξανόμενο τίμημα.

Εάν ο αριθμός των προεπιλεγέντων συμμετεχόντων είναι μεγαλύτερος από δύο (2) τότε στο πρώτο στάδιο δεν χορηγούνται Τμήματα Ραδιοφάσματος και για την χορήγηση όλων των Τμημάτων Ραδιοφάσματος η ΕΕΤΤ διενεργεί την διαδικασία που ορίζεται στο κεφάλαιο 8.

Εάν ο αριθμός των προεπιλεγέντων συμμετεχόντων είναι ίσος με δυο (2) χορηγείται στο πρώτο στάδιο ένα τμήμα ραδιοφάσματος σε κάθε προεπιλεγέντα στην τιμή εκκίνησης και η διαδικασία ολοκληρώνεται χωρίς την διενέργεια του δεύτερου σταδίου (δημοπρασία πολλαπλών γύρων). Η θέση των τμημάτων ραδιοφάσματος καθορίζεται σύμφωνα με τα οριζόμενα στην παράγραφο 8.14.

Εάν ο αριθμός των προεπιλεγέντων συμμετεχόντων είναι ίσος με έναν (1) χορηγείται στο πρώτο στάδιο σε αυτόν, στην τιμή εκκίνησης, ο αριθμός τμημάτων ραδιοφάσματος που έχει δηλώσει και η διαδικασία ολοκληρώνεται χωρίς την διενέργεια του δεύτερου σταδίου (δημοπρασία πολλαπλών γύρων).

## Διενέργεια Δεύτερου Σταδίου

Στο δεύτερο στάδιο της διαδικασίας διενεργείται δημοπρασία πολλαπλών γύρων, σύμφωνα με το Κεφάλαιο 8.

## 

# ΔΙΑΔΙΚΑΣΙΑ ΔΗΜΟΠΡΑΣΙΑΣ ΠΟΛΛΑΠΛΩΝ ΓΥΡΩΝ

## Προετοιμασία για τη Δημοπρασία

Η διεξαγωγή της δημοπρασίας πολλαπλών γύρων ξεκινά την Ημερομηνία Εκκίνησης της Δημοπρασίας και τελειώνει την ημερομηνία ανακήρυξης των Υπερθεματιστών.

Η οριστική Ημερομηνία Εκκίνησης της Δημοπρασίας θα γνωστοποιηθεί επίσημα στους Συμμετέχοντες με τα Δελτία Συμμετοχής στην Δημοπρασία. Η ΕΕΤΤ δύναται κατά αποκλειστική κρίση να μεταθέσει την οριστική ημερομηνία εκκίνησης της Δημοπρασίας.

Την επομένη από την παράδοση των Δελτίων Συμμετοχής στη Δημοπρασία, ο Συμμετέχων στη Δημοπρασία οφείλει να ενημερώσει την ΕΕΤΤ για τα ακόλουθα:

α) τα ονόματα τριών Εξουσιοδοτημένων Προσώπων σε καθένα από τα οποία ο Συμμετέχων στη Δημοπρασία έχει δώσει εξουσιοδότηση να συμμετάσχει καθοιονδήποτε τρόπο στη Δημοπρασία για λογαριασμό του, είτε από κοινού είτε ανεξάρτητα (εφόσον έχουν αλλάξει από αυτά που έχουν δηλωθεί στην Αίτηση Συμμετοχής). Κάθε μορφή επικοινωνίας κατά την διάρκεια της Δημοπρασίας θα πρέπει να διεκπεραιώνεται από ένα τουλάχιστον Εξουσιοδοτημένο Πρόσωπο και θα επιβεβαιώνεται με αντιπαραβολή της υπογραφής του ή θα υπογράφονται ψηφιακά.

β) τα ονόματα των προσώπων που θα παρευρίσκονται στο τόπο της Δημοπρασίας. Ο αριθμός αυτών ανά ημέρα, περιλαμβανομένων και των τριών Εξουσιοδοτημένων Προσώπων, ή κάποιων από αυτά τα πρόσωπα, δεν πρέπει να υπερβαίνει τα πέντε (5).

Εάν η υποβολή προσφορών γίνει απομακρυσμένα, από τα γραφεία των επιλεγέντων συμμετεχόντων, στον κεντρικό χώρο διεξαγωγής της δημοπρασίας, που θα συνεδριάζει η Ολομέλεια της ΕΕΤΤ, μπορεί να παρευρίσκεται ένα (1) εκ των τριών Εξουσιοδοτημένων Προσώπων ανά Συμμετέχοντα.

Εάν, παρότι έχει γνωστοποιηθεί στους Συμμετέχοντες η ώρα διεξαγωγής του Πρώτου Γύρου της Δημοπρασίας σύμφωνα με την παράγραφο 6.3.3, η ΕΕΤΤ κρίνει ότι δεν είναι εφικτό ο Πρώτος Γύρος να αρχίσει την κοινοποιηθείσα ώρα, μπορεί να γνωστοποιήσει στους Συμμετέχοντες μια διαφορετική ώρα διεξαγωγής του Πρώτου Γύρου της Δημοπρασίας, με την προϋπόθεση ότι αυτή η νέα ώρα δεν θα είναι νωρίτερα από την αρχικά ορισθείσα.

## Περιορισμοί που αφορούν τους Συμμετέχοντες κατά τη διαδικασία υποβολής προσφορών κατά τη Δημοπρασία.

Η Δημοπρασία βασίζεται σε πολλαπλούς γύρους με αυξανόμενο τίμημα.

Αντικείμενο της Δημοπρασίας πολλαπλών γύρων είναι τα Τμήματα Ραδιοφάσματος Α1 και Α2.

Οι Συμμετέχοντες υπόκεινται στους εξής περιορισμούς:

α) Οι Συμμετέχοντες δεν επιτρέπεται να έρχονται σε παντός είδους επικοινωνία μεταξύ τους.

β) Οι Συμμετέχοντες δεν επιτρέπεται να εξέρχονται από τους προβλεπόμενους χώρους κατά τη διάρκεια της Δημοπρασίας, χωρίς την άδεια της ΕΕΤΤ.

γ) Ο αριθμός των εκπροσώπων του Συμμετέχοντος, οι οποίοι θα παρίστανται στους προβλεπόμενους χώρους, περιορίζεται στους πέντε (5). Η σύνθεση της ομάδας των εκπροσώπων δεν επιτρέπεται να αλλάζει κατά τη διάρκεια μιας ημέρας της Δημοπρασίας.

δ) Επιτρέπεται η επικοινωνία μεταξύ συμμετέχοντος και της διοίκησης του.

Κατά την διάρκεια της υποβολής Προσφορών ένας Συμμετέχων, ο οποίος δεν έχει αποσυρθεί ή αποκλειστεί από τη Δημοπρασία πρέπει να είναι Ενεργός.

Οι δυνατές επιλογές που έχει ο κάθε Ενεργός Συμμετέχων που δεν είναι Πλειοδότης, σε κάθε Γύρο είναι:

* 1. **Να υποβάλει Προσφορά** για ένα μόνο Τμήμα Ραδιοφάσματος.
  2. **Να Απέχει Προσωρινά.** Ένας Συμμετέχων στη Δημοπρασία μπορεί να ασκήσει Δικαίωμα Προσωρινής Αποχής σύμφωνα με τα οριζόμενα στην ενότητα 8.3.
  3. **Να Αποσυρθεί από την Δημοπρασία**. Ένας Συμμετέχων στη Δημοπρασία δύναται να αποσυρθεί από τη Δημοπρασία δηλώνοντάς το σύμφωνα με τα οριζόμενα στην ενότητα 8.3.
  4. **Να μείνει Αδρανής,** με την προϋπόθεση ότι ήταν Πλειοδότης στον Προηγούμενο Γύρο.

Στην περίπτωση που ένας Συμμετέχων είναι Πλειοδότης σε ένα Γύρο δεν επιτρέπεται να αποσύρει την Προσφορά που έχει υποβάλλει και για την οποία ανακηρύχθηκε Πλειοδότης και στον επόμενο Γύρο υποχρεούται να μείνει Αδρανής.

Κάθε Γύρος θα έχει διάρκεια που καθορίζεται από την ΕΕΤΤ. H ΕΕΤΤ δύναται να παρατείνει κατόπιν αιτήματος τον αρχικά ορισθέντα χρόνο ολοκλήρωσης των ανωτέρω ενεργειών κατά 10 λεπτά το μέγιστο.

Εάν στον Τελευταίο Γύρο υπάρχει αδιάθετο Τμήμα Ραδιοφάσματος, η ΕΕΤΤ επανεκκινεί τη διαδικασία δημοπρασίας για την χορήγηση του τμήματος αυτού, επιτρέποντας ο Πλειοδότης να μπορεί να αποκτήσει δύο τμήματα ραδιοφάσματος.

## Μέθοδος Δημοπρασίας

Οι προσφορές, το δικαίωμα προσωρινής αποχής και η δήλωση απόσυρσης από την δημοπρασία υποβάλλονται ηλεκτρονικά μέσω ηλεκτρονικού συστήματος που θα διατεθεί από την ΕΕΤΤ και παράλληλα εκτυπώνονται και υποβάλλονται εντύπως, αφού πρώτα σφραγιστούν με σφραγίδα[[1]](#footnote-1) της εταιρείας και υπογραφούν από τα Εξουσιοδοτημένα Πρόσωπα του κάθε Συμμετέχοντα.

Εάν οι προσφορές υποβληθούν απομακρυσμένα από τα γραφεία των συμμετεχόντων, οι προσφορές, το δικαίωμα προσωρινής αποχής και η δήλωση απόσυρσης από την δημοπρασία υποβάλλονται ηλεκτρονικά μέσω ηλεκτρονικού συστήματος που θα διατεθεί από την ΕΕΤΤ και παράλληλα υπογράφονται ψηφιακά από τα Εξουσιοδοτημένα Πρόσωπα του κάθε Συμμετέχοντα και αποστέλλονται μέσω ηλεκτρονικού ταχυδρομείου.

Εάν κάποιος Γύρος έχει κηρυχθεί ως ο τελευταίος για την ημέρα, η δημοπρασία διακόπτεται μετά την ανακοίνωση των αποτελεσμάτων του Γύρου.

Σε περίπτωση προβλήματος λειτουργίας του ηλεκτρονικού συστήματος κατά την διάρκεια ενός γύρου, ο Συμμετέχων ενημερώνει εγγράφως την ΕΕΤΤ για το πρόβλημα που παρουσιάστηκε. Εάν η ΕΕΤΤ διαπιστώσει ότι πράγματι υπάρχει πρόβλημα διακόπτει την διαδικασία και κατά την κρίση της είτε συνεχίζει την διαδικασία μετά την αποκατάσταση του προβλήματος είτε επανεκκινεί το γύρο.

Εάν οι προσφορές υποβληθούν απομακρυσμένα από τα γραφεία των συμμετεχόντων, οποιαδήποτε αίτημα προς την ΕΕΤΤ υπογράφεται ψηφιακά από τα Εξουσιοδοτημένα Πρόσωπα του κάθε Συμμετέχοντα και υποβάλλεται μέσω ηλεκτρονικού ταχυδρομείου.

## Αποτελέσματα Γύρων και ειδοποίηση για τον επόμενο Γύρο

Μετά το τέλος του κάθε Γύρου και κατά την έναρξη του επόμενου η ΕΕΤΤ θα ενημερώνει όλους τους Συμμετέχοντες του ηλεκτρονικού συστήματος τουλάχιστον για τα ακόλουθα:

* Την Τρέχουσα Τιμή.
* Την ταυτότητα του Πλειοδότη.
* Το ύψος της κάθε Προσφοράς που υποβλήθηκε στον προηγούμενο Γύρο και την ταυτότητα του Συμμετέχοντα που την υπέβαλε.
* Την ταυτότητα των Συμμετεχόντων που έχουν αποσυρθεί από την Δημοπρασία ή που έχουν εξασκήσει Δικαίωμα Προσωρινής Αποχής ή που για κάποιον λόγο αποβλήθηκαν από την Δημοπρασία.
* Την ώρα έναρξης του Γύρου και την διάρκειά του.
* Την Ελάχιστη Προσφορά του Γύρου.

## Ελάχιστη προσφορά

Πριν από την έναρξη κάθε Γύρου, η ΕΕΤΤ καθορίζει μία ελάχιστη Προσφορά. Ως ελάχιστη Προσφορά προσδιορίζεται:

* Για τον Πρώτο Γύρο η Τιμή Εκκίνησης.
* Για κάθε επόμενο Γύρο η Τρέχουσα Τιμή προσαυξημένη κατά την ελάχιστη αύξηση της Προσφοράς.

Η ΕΕΤΤ καθορίζει την ελάχιστη αύξηση της Προσφοράς για κάθε ένα Τμήμα Ραδιοφάσματος σαν ποσοστό επί της Τρέχουσας Τιμής που προέκυψε από τον προηγούμενο Γύρο. Το ποσοστό προσαύξησης καθορίζεται σε ποσοστό 10% στρογγυλοποιημένο στην πλησιέστερη χιλιάδα ευρώ. Η ΕΕΤΤ διατηρεί το δικαίωμα να μεταβάλλει, ανάλογα με την εξέλιξη της Δημοπρασίας, το ποσοστό προσαύξησης.

## Ισοπαλία

Στην περίπτωση που υπάρξει ισοπαλία ως προς την Τρέχουσα Τιμή, η ΕΕΤΤ θεωρεί πλειοδότη τον Συμμετέχοντα που υπέβαλε πρώτος την προσφορά του στο ηλεκτρονικό σύστημα. Οι υπόλοιποι, πλην του θεωρούμενου Πλειοδότη Συμμετέχοντες που εμπλέκονται στην ισοπαλία έχουν για τον επόμενο Γύρο τα ίδια δικαιώματα και υποχρεώσεις ως να είχαν υποβάλλει μια προσφορά που δεν πλειοδότησε.

## Έγκυρες Προσφορές

Κάθε Προσφορά περιλαμβάνει τον Αύξοντα Αριθμό του Τμήματος Ραδιοφάσματος το οποίο αφορά η Προσφορά, το χρηματικό ποσό που ο Συμμετέχων προτίθεται να καταβάλει για το Τμήμα Ραδιοφάσματος και την ταυτότητά του.

Ο Αύξων Αριθμός των Τμημάτων Ραδιοφάσματος πρέπει να είναι σύμφωνος με τον Πίνακα 8.1.

Προσφορές των οποίων το ποσό είναι μικρότερο από την ελάχιστη Προσφορά δεν θεωρούνται έγκυρες.

Τα ποσά των Προσφορών πρέπει να είναι ακέραια πολλαπλάσια των χιλίων (€ 1.000,00) ευρώ.

Για την υποβολή των Προσφορών θα χρησιμοποιηθεί αποκλειστικά το ηλεκτρονικό σύστημα υποβολής προσφορών το οποίο θα διατεθεί από την ΕΕΤΤ.

Χωρίς περιορισμό των ανωτέρω, κάθε Προσφορά η οποία δεν είναι σύμφωνη με το παρόν Τεύχος Προκήρυξης απορρίπτεται και επιβάλλονται οι Κυρώσεις που προβλέπονται στο παρόν Τεύχος Προκήρυξης.

Έγκυρη Προσφορά θεωρείται η Προσφορά η οποία δεν έχει υποστεί καμία αλλοίωση μετά την εκτύπωση της από το ηλεκτρονικό σύστημα υποβολής προσφορών και φέρει την σφραγίδα της εταιρείας και υπογραφή από τα Εξουσιοδοτημένα Πρόσωπα κάθε Συμμετέχοντα στην Δημοπρασία. Σε περίπτωση απομακρυσμένης υποβολής προσφορών από τα γραφεία των συμμετεχόντων Έγκυρη Προσφορά θεωρείται η προσφορά η οποία δεν έχει υποστεί καμία αλλοίωση μετά την παραγωγή της από το ηλεκτρονικό σύστημα, έχει υπογραφεί ψηφιακά από τα Εξουσιοδοτημένα Πρόσωπα κάθε Συμμετέχοντα στην Δημοπρασία και έχει αποσταλεί μέσω ηλεκτρονικού ταχυδρομείου εντός του χρόνου που ορίζει η ΕΕΤΤ.

## Αριθμός Γύρων ανά ημέρα

Κατά τη διάρκεια της Δημοπρασίας, θα πραγματοποιείται τουλάχιστον ένας Γύρος ανά ημέρα εκτός αν η ΕΕΤΤ έχει ανακοινώσει πως η συγκεκριμένη μέρα είναι Ημέρα Διακοπής.

Ο προσδιορισμός του συνολικού αριθμού Γύρων ανά ημέρα Δημοπρασίας που δεν είναι Ημέρα Διακοπής, εναπόκειται στη διακριτική ευχέρεια της ΕΕΤΤ.

Οι Γύροι λαμβάνουν χώρα στο χρονικό διάστημα που μεσολαβεί από τις 09:00 μέχρι και τις 21:00.

## Ημέρες Διακοπής

Είναι στη διακριτική ευχέρεια της ΕΕΤΤ να ανακοινώσει ότι μία μέρα είναι Ημέρα Διακοπής της Δημοπρασίας. Μετά από μία ή περισσότερες Ημέρες Διακοπής, η Δημοπρασία συνεχίζεται την αμέσως επόμενη ημέρα.

Η ΕΕΤΤ ανακοινώνει Ημέρες Διακοπής πριν από το τέλος του τελευταίου γύρου της ημέρας, που προηγείται της Ημέρας Διακοπής.

Η δυνατότητα προσδιορισμού Ημερών Διακοπής εναπόκειται αποκλειστικά και μόνον στην ΕΕΤΤ. Οι Συμμετέχοντες στη Δημοπρασία δεν έχουν τη δυνατότητα να ζητήσουν Ημέρα(ες) Διακοπής.

## Αναστολή, Ματαίωση και Επανεκκίνηση της Δημοπρασίας

Η ΕΕΤΤ διατηρεί σε κάθε στάδιο εξέλιξης της Δημοπρασίας το δικαίωμα να αναστείλει ή να ματαιώσει την Δημοπρασία, χωρίς υποχρέωση αποζημίωσης των Συμμετεχόντων. Στην διακριτική ευχέρεια της ΕΕΤΤ είναι να προσδιορίσει το χρόνο που θα επανεκκινηθεί η ανασταλείσα ή ματαιωθείσα Δημοπρασία.

Σε μια τέτοια περίπτωση η ΕΕΤΤ διατηρεί το δικαίωμα να διαβουλευτεί με τους ενεργούς Συμμετέχοντες και με εκείνους τους Συμμετέχοντες που έχουν αποσυρθεί (αλλά όχι αποκλειστεί) από τη Δημοπρασία και κατά συνέπεια δικαιούνται να συμμετάσχουν σε μια επανεκκινηθείσα Δημοπρασία. Η διαβούλευση θα αφορά το σημείο επανεκκίνησης της Δημοπρασίας και το οποίο μπορεί να είναι το σημείο στο οποίο διακόπηκε η Δημοπρασία, το σημείο εκκίνησης της Δημοπρασίας ή άλλο σημείο κατά την κρίση της ΕΕΤΤ.

Σε περίπτωση επανεκκίνησης της διαδικασίας, η ΕΕΤΤ έχει το δικαίωμα να αρνηθεί την επανασυμμετοχή στη Δημοπρασία, Συμμετέχοντα που έχει αποσυρθεί, εάν αυτός ο Συμμετέχων έχει παραβεί τους Κανόνες της Δημοπρασίας ακόμη και εάν αυτές οι παραβάσεις έχουν προκύψει μετά την απόσυρσή του από τη Δημοπρασία.

## Διακοπή και Επανεκκίνηση Γύρου της Δημοπρασίας

Ενδεικτικά αλλά όχι περιοριστικά, σε περίπτωση τεχνικού προβλήματος, η ΕΕΤΤ διατηρεί το δικαίωμα να αναστείλει ή να ακυρώσει ένα Γύρο της Δημοπρασίας πριν ή κατά τη διάρκειά του. Σε αυτή την περίπτωση πρέπει να το γνωστοποιήσει άμεσα στους Συμμετέχοντες και να ορίσει σε εύλογο χρονικό διάστημα την ώρα εκκίνησης του επόμενου Γύρου.

## Τιμή Εκκίνησης

Οι Τιμές Εκκίνησης για κάθε Τμήμα Ραδιοφάσματος παρουσιάζονται στον Πίνακα 8.1.

***Πίνακας 8.1: Τιμή Εκκίνησης για τμήματα ραδιοφάσματος στην φασματική περιοχή 410-430 MHz***

|  |  |  |
| --- | --- | --- |
| ***Τμήμα Ραδιοφάσματος*** | ***Θέση*** | ***Τιμή Εκκίνησης για τμήμα 2x2 MHz*** |
| **Α1** | 2x2 MHz στις ζώνες 411.75-413.75 MHz & 421.75-423.75 MHz ή 413.75-415.75 MHz & 423.75-425.75 MHz | **Ένα εκατομμύριο εκατό πενήντα χιλιάδες (**€ **1.150.000,00) ευρώ** |
| **Α2** | 2x2 MHz στις ζώνες 411.75-413.75 MHz & 421.75-423.75 MHz ή 413.75-415.75 MHz & 423.75-425.75 MHz | **Ένα εκατομμύριο εκατό πενήντα χιλιάδες (**€ **1.150.000,00) ευρώ** |

## Εναλλακτικός χώρος και χρόνος Δημοπρασίας

Αν για οποιοδήποτε λόγο, ο χώρος πραγματοποίησης της Δημοπρασίας πάψει να είναι κατάλληλος για την Δημοπρασία, τότε η ΕΕΤΤ θα υποδείξει, εναλλακτικό χώρο και χρόνο για τη Δημοπρασία, εντός του νομού Αττικής.

## Προσδιορισμός Θέσης των Τμημάτων Ραδιοφάσματος στις προς Διάθεση Φασματικές Περιοχές

Με την ολοκλήρωση του πρώτου σταδίου ή του Τελευταίου Γύρου της δημοπρασίας, προσδιορίζεται η θέση των Τμημάτων Ραδιοφάσματος που απονεμήθηκαν.

Η σειρά με την οποία οι Υπερθεματιστές επιλέγουν ανά φασματική περιοχή τα Τμήματα Ραδιοφάσματος, που αντιστοιχούν στο Δικαίωμα Χρήσης Ραδιοφάσματος που θα τους χορηγηθεί καθορίζεται από το άθροισμα του Εκπλειστηριάσματός με το ποσό που έχουν δηλώσει στην αίτησή τους ότι προσφέρουν προκειμένου να επιλέξουν πρώτοι την θέση στην οποία θα τοποθετήσουν τα Τμήματα Ραδιοφάσματος που θα τους χορηγηθούν.

Η κατάταξη θα γίνει κατά φθίνουσα σειρά. Σε περίπτωση ισοβαθμίας θα γίνει κλήρωση.

Με βάση την κατάταξή του, κάθε Συμμετέχων επιλέγει την θέση του Τμήματος Ραδιοφάσματος που θα του χορηγηθεί.

Κάθε Συμμετέχων επιλέγει την θέση του Τμήματος Ραδιοφάσματος που θα του χορηγηθεί υπό την προϋπόθεση ότι εξασφαλίζεται η μικρότερη συνολική μετακίνηση υφιστάμενων δικαιωμάτων.

Σε περίπτωση που προκύψει οποιοδήποτε πρόβλημα κατά τον προσδιορισμό της θέσης των Τμημάτων Ραδιοφάσματος, την τελική απόφαση για τον ορισμό της θέσης τους την λαμβάνει η ΕΕΤΤ.

## Διαδικασίες μετά τον Τελευταίο Γύρο

Μετά τη λήξη του Τελευταίου Γύρου της Δημοπρασίας, ανακοινώνονται σε όλους τους Συμμετέχοντες στη Δημοπρασία, οι Υπερθεματιστές για κάθε Τμήμα Ραδιοφάσματος.

# ΧΟΡΗΓΗΣΗ ΔΙΚΑΙΩΜΑΤΟΣ ΧΡΗΣΗΣ

## Εισαγωγή

Η περίοδος χορήγησης των Δικαιωμάτων Χρήσης Ραδιοφάσματος στους Υπερθεματιστές αρχίζει με την ανακήρυξη των Υπερθεματιστών της Δημοπρασίας από την ΕΕΤΤ και τελειώνει με τη χορήγηση των Δικαιωμάτων Χρήσης Ραδιοφάσματος.

## Υποχρεώσεις των Υπερθεματιστών

Το εκπλειστηρίασμα καταβάλλεται ως εξής:

* Το 100% του Εκπλειστηριάσματος καταβάλλεται τοις μετρητοίς εντός δέκα (10) ημερών από την Απόφαση της ΕΕΤΤ με την οποία ανακηρύσσονται Υπερθεματιστές, σε λογαριασμό που θα ανακοινώσει η ΕΕΤΤ.

Οι Υπερθεματιστές, θα καταβάλουν τα ετήσια τέλη, που προβλέπονται στον Κανονισμό Γενικών Αδειών της ΕΕΤΤ.

Σε περίπτωση κατά την οποία ο Υπερθεματιστής δεν εκπληρώσει οποιαδήποτε από τις οικονομικές υποχρεώσεις οι οποίες περιγράφονται στο παρόν άρθρο θα καταπίπτει με Απόφαση της ΕΕΤΤ η Εγγυητική Επιστολή Συμμετοχής ή η Εγγυητική Επιστολή Καλής Εκτέλεσης και η ΕΕΤΤ δύναται να αναστείλει ή ανακαλέσει το Δικαίωμα Χρήσης Ραδιοφάσματος ή/και να επιβάλλει διοικητικές κυρώσεις εφαρμόζοντας τις διατάξεις των άρθρων 137 και 138 του Ν.4727/2020.

Ο Υπερθεματιστής έχει τις υποχρεώσεις ανάπτυξης δικτύου όπως αυτές ορίζονται στο Δικαίωμα Χρήσης Ραδιοφάσματος (Παράρτημα Ε).

## Χορήγηση του Δικαιώματος στον Υπερθεματιστή

Τα Δικαιώματα Χρήσης Ραδιοφάσματος χορηγούνται μετά την προσήκουσα καταβολή του Εκπλειστηριάσματος, την κατάθεση της Εγγυητικής Επιστολής Καλής Εκτέλεσης και την υπογραφή της Σύμβασης Παραχώρησης (Παράρτημα Γ). Κατ’ εξαίρεση στην περίπτωση που ο Υπερθεματιστής είναι κοινοπραξία ή υπό σύσταση εταιρεία η καταβολή του Εκπλειστηριάσματος θα γίνεται σύμφωνα με τη παράγραφο 9.2 αλλά θα υπάρχει δυνατότητα χορήγησης του Δικαιώματος Χρήσης Ραδιοφάσματος μετά την πάροδο σαράντα πέντε (45) ημερών από την ημερομηνία ανακοίνωσης των Υπερθεματιστών. Στο χρόνο αυτό, θα πρέπει να ολοκληρωθεί η σύσταση της εταιρείας η οποία θα είναι ο κάτοχος του Δικαιώματος Χρήσης Ραδιοφάσματος.

Σε περίπτωση κατά την οποία το 100% του Εκπλειστηριάσματος δεν έχει καταβληθεί εντός δέκα (10) ημερών σύμφωνα με τα οριζόμενα στην παράγραφο 9.2 ή η εταιρεία δεν έχει συσταθεί εντός σαράντα πέντε (45) ημερών από την ημερομηνία ανακοίνωσης των Υπερθεματιστών ή η Σύμβαση Παραχώρησης δεν έχει υπογραφεί εντός εξήντα (60) ημερών από την ίδια ημερομηνία ο Υπερθεματιστής χάνει το δικαίωμα χορήγησης του Δικαιώματος Χρήσης Ραδιοφάσματος και καταπίπτει η Εγγυητική Επιστολή Συμμετοχής.

Σε περίπτωση που ο Υπερθεματιστής δεν εκπληρώσει τις υποχρεώσεις ανάπτυξης δικτύου όπως αυτές ορίζονται στο Δικαίωμα Χρήσης Ραδιοφάσματος (Παράρτημα Ε), η ΕΕΤΤ δύναται να ανακαλέσει το Δικαίωμα Χρήσης Ραδιοφάσματος ή να επιβάλλει διοικητικές κυρώσεις εφαρμόζοντας τις διατάξεις των άρθρων 137 και 138 του Ν.4727/2020.

## Δυνατότητα Κοινής Χρήσης Φάσματος και Μεταβίβασης και Παραχώρησης των Δικαιωμάτων Χρήσης Ραδιοφάσματος

Η μεταβίβαση των Δικαιωμάτων Χρήσης Ραδιοφάσματος απαιτεί την έγκριση της ΕΕΤΤ σύμφωνα με την κείμενη νομοθεσία.

Πρόσωπα που ελέγχουν ή ελέγχονται από τον υπερθεματιστή και πρόσωπα τα οποία τελούν με τον υπερθεματιστή υπό τον έλεγχο της ίδιας εταιρείας ή ομίλου εταιρειών, δύνανται να κάνουν κοινή χρήση φάσματος που θα αποκτήσουν με την παρούσα ή έχουν ήδη, ύστερα από απλή γνωστοποίηση στην ΕΕΤΤ, χωρίς περαιτέρω διαδικασία έγκρισης, σύμφωνα με τους όρους και διατάξεις των σχετικών δικαιωμάτων και υπό τον όρο ότι λειτουργούν υπό το καθεστώς Γενικής Άδειας στην Ελλάδα.

## Επιστροφή Εγγυητικών Επιστολών στους Συμμετέχοντες

Εντός 10 εργασίμων ημερών από την ημερομηνία ανακοίνωσης των Υπερθεματιστών, η ΕΕΤΤ επιστρέφει στους Συμμετέχοντες που δεν ανακηρύχθηκαν Υπερθεματιστές, τις Εγγυητικές τους Επιστολές μειωμένες κατά τα ποσά που έχουν παρακρατηθεί ως Κυρώσεις.

## Άσκηση δικαιώματος Παράτασης για 5 έτη

Τουλάχιστον ένα (1) έτος πριν την λήξη των δικαιωμάτων οι υπερθεματιστές εφόσον το επιθυμούν υποβάλλουν αίτημα στην ΕΕΤΤ για άσκηση των δικαιωμάτων τους για παράταση αυτών για 5 έτη, καταβάλλοντας τίμημα που ανέρχεται στο 50% του εκπλειστηριάσματος προσαυξημένο με τον πληθωρισμό που αντιστοιχεί στην ήδη διανυθείσα περίοδο των 14 ετών.

1. Σε περίπτωση κοινοπραξίας, η κοινοπραξία θα πρέπει να χρησιμοποιήσει σφραγίδα, η οποία θα είναι αποδεκτή από όλα τα μέλη της κοινοπραξίας. Ανάλογα ισχύουν και για τους μελλοντικούς μετόχους υπό σύστασης Α.Ε., οι οποίοι δύνανται να χρησιμοποιούν σφραγίδα με την επωνυμία της υπό σύστασης Α.Ε. [↑](#footnote-ref-1)